
In eam philosophiae formulam, quam Cartesius ante 
hos fere ducentos annos praestantissimo ingenio summa- 
que disserendi subtilitate composuit, et a principio 
multa a multis dicta sunt et hodie fere dicuntur; ut 
taceam, quot quantique viri statim ad eam refellendam 
sese accinxerint, non ita multo post ideis, quas intro- 
duxerat Cartesius, innatis et rationi a sensibus remotae 
acerrimus adversarius extitit Lockius; illud argumentum, 
quo deum esse concluserat, quod probaverat atque emen- 
daverat Leibnitius, Kantius funditus evertit; idem eam 
rationem, qua Cartesius animum a corpore natura sua 
separatum esse voluit, labefactavit; tum, qui cum He- 
gelio erant, censuerunt, duae substantiae diversae, co- 
gitatio et extensio, cum a Cartesio statuerentur, re- 
pugnantia statui; neque enim substantiam praeter se 
habere, quo terminetur. Sed summo omnium assensu 
comprobatum est id, quod Tennemannus pluribus ex- 
posuerat, omnem Cartesii disciplinam hoc vitio labo- 
rare, ut primum inde, quod verum esset et exploratum 
nos esse ac dei habere notitiam, efficeret deum esse, 
deinde verum esse nos et esse et rerum aliquas veras 
notitias habere ex eo probaret, quod deus esset. Is 
est circulus, quem vocant, vitiosus, qui post Tenneman- 

mim in scholis philosophorum in Cartesiana laude nun- 
quam non solet notari. — His luminibus extinctis, qui- 
bus Cartesius sibi videbatur tenebras philosophiae dis- 
sipasse, praetermissus est a plerisque locus, qui maxime 
rem caussamque continet, vel leviter a quibusdam per- 
strictus; nam quae singula in philosophia decreta Car- 
tesius proposuit, ea nituntur omnia una eademque lege, 
quam negat a quoquam prodi posse, ut claris et di- 
stinctis rerum ideis non possit mens non assentiri. 
Hac inducta et constituta veri percipiendi a falsoque 
internoscendi regula, et ea quidem, quemadmodum ar- 
bitrabatur, expedita, soluta, libera, nulla re implicata, 
cum alia permulta, tum ea, quae supra enumeravimus, 
facili negotio expedire conatus est. Huic regulae cum 
non deessent qui diffiderent, nemo tamen, quod sciam, 
diligentius inquisivit, unde nata, quid potissimum dicat 
in quibusve rebus jure adhibeatur. Improbabant ple- 
rique, propterea quod, cum saepe usu veniret, ut falsa 
esse quis postea cognosceret, quae antea clare et di- 
stincte percepisse se opinaretur, non propria veri, sed 
communis veri et falsi haec nota esse videretur. Leib- 
nitius inutilem hanc regulam judicavit esse non adhi- 
bitis aliis quibusdam notis, ac prius cognitum esse opor- 
tere vel a priori vel a posteriori rem posse fieri vel 
esse; ap. Dut. II, p. 17. Ne haec quidem Cartesianae 
regulae a Leibnitio nota adjuncta satisfaciebat Kantio, 
perneganti, quia possit esse aliquid neque sibi ipsi re- 
pugnet, sequi ut statuamus esse; clare et distincte si 
quid animo obversetur, notionum virtutem esse, non 
testimonium neque indicium rerum veritatis. Nihilo 
minus ista regula doctos et acutos homines ab initio 

movit ; non modo eos, qui Cartesium secuti servata illa, 
quae quasi de caelo delapsa videbatur ad cognitionem 
omnium regula, ad quam omnia judicia dirigerent, par- 
tim de hujus placitis non se sinebant pelli; partim vel, 
ut Malebranchus , nonnulla immutaverunt, vel, ut Spi- 
noza, in quibusdam plane a magistro defecerunt. Quid ? 
quod ne Humius quidem sensuum judicia alia ratione 
defendit quam Cartesius, qui evidentiora et illustriora 
ea esse dixerat, quam quae animus otiose vel depra- 
vate fingeret; in quo cum deum omitteret, cui fisus 
Cartesius scientiam in sensibus esse putabat, firmam et 
probabilem opinionem, sed quae vera a falsis distin- 
gueret, in eisdem voluit esse. Neque contemnenda est 
ratio et oratio hominum eorum, qui nullis philosopho- 
rum praeceptis imbuti, sed rerum usu exercitati de 
multis saepe incorrupte et integre judicare solent; hi 
plerique haec verae perceptionis indicia prae se ferunt, 
clare ab se et distincte rem esse intellectam. Atque 
etiam Schellingianam rationem attingit quodammodo 
Cartesiana regula, vetantis rationibus argumentisque phi- 
losophiam concludi, intellectu potius vertitatem intuen- 
dam et contemplandam esse. 

Hanc de regula veri falsique distinguendi, quam 
Cartesius stabilivit, quaestionem explicare in animo est; 
eique sententiae quae sint conjuncta, breviter exponere; 
simul lubet dicere, qua in parte haec regula nobis pro- 
betur, qua minus; nam perspecta origine ejus ac na- 
tura, cum non tam, quibus verbis conceperit eam Car- 
tesius, quam quid senserit, animadverterimus, facile 
omnes concedent habere illam, quod simplex et since- 
rum et ad veritatis indagationem atque investigationem 

aptissimum sit. Sequemur autem in enarranda breviter 
doctrina Cartesiana potissimum quartam meditationem, 
quae tota in hac materia tractanda versatur; sed mo- 
niti ab ipso Cartesio, ne, dum partem hujus philoso- 
phiae curemus, totam deseramus, ex aliis meditationibus 
et disputationibus his adnexis, praeterea ex iis libris, 
qui sunt de methodo et de principiis philosophiae, atque 
etiam ex litteris, quae ejus nomine feruntur, quantum 
quoque modo videbitur, hauriemus. Quadripartito vi- 
detur haec de vero et falso disputatio instituenda esse: 
primum dicendum est, quid sit illud, quod, ut primum 
satis explorate cognitum et perceptum est, verum esse 
reperiatur; quaeque in eo contemplando regula velut 
sua sponte animo offeratur; quaeque in eadem cum illo 
ratione esse voluerit; deinde quanim rerum occultarum 
hac regula magistra ac duce ignorationem tollere co- 
natus sit; tum quid de erroris natura et causa docuerit; 
denique qua ratione deum, quem rerum cognoscendarum 
auctorem introduxit, a crimine errorum immissorum 
liberarit. 



1 . 

Vetus quaestio est et agitata ab omnibus philoso- 
phis, quae sit vera perceptio, quae falsa; quotus enim 
quisque est, qui quidquid vindatur, tale audeat dicere 
esse, quale videatur? Atque eis, quae maxime veri- 
similia animo offeruntur, quamvis adjuncta sit, ut ajunt 
philosophi, fides quaedam moralis, quae tanta est, nt 
nemo nisi insanus de his dubitare posse videatur'), 
tamen Cartesio erat persuasum, non minus quenquam, 
‘) Do meth. p. 24 ed. Elzev. 1672. 

nisi rationis expertem, posse infitiari, quotiens de veri- 
tate metaphysica quaeratur, multa esse, propter quae 
illa omnia in dubitationem vocari queant. Nam illam 
persuasionem esse, et superesse rationem aliquam, quae 
possit nos ad dubitandum impellere; at a sapiente scien- 
tiam quaeri, quae sit persuasio menti infixa atque in- 
haerens ratione tam valida, nulla ut unquam magis va- 
lida convelli possit*). Sed qui possimus confidere vera 
nos percepisse, cum et sensus saepe fallant ac nulla 
videatur certa esse differentia somniantium et vigilan- 
tium, et facile in eam incidamus suspicionem, deum 
aliquem naturam humanam ita constituisse, ut in per- 
petuo versandum nobis sit errore. In hac summa 
omnium cogitationum perturbatione spes affulget Car- 
tesio, si vel minimum quid invenerit, quod sit certae 
et exploratae veritatis, inde ad majora et plura patere 
aditum*). Jam removet omtiia, in quibus vel levissima 
sit dubitatio; hoc unum tenet: fingo, inquit, nihil esse 
in mundo, non caelum, non terram, non corpora ulla, 
certe ipse ego sum, quisquis hoc fingo; nec si deus, 
quantum potest, me fallet, unquam efficiet, nihil ut 
sim, quamdiu me esse aliquid cogitabo; itaque statuen- 
dum erit, quotiens a me vel voce profertur vel mente 
concipitur: me esse, me extare, necessario esse verum. 
Neque omnibus a natui*a mea separatis haec cogitatio 
unquam a me divelli potest. Sum igitur res cogitans 
h. e. dubitans, intelligens, affiimans, negans, volens, no- 
lens, imaginans quoque et sentiens. Haec omnia ad me 
pertinent; an non ipse ego sum, qui jam dubito fere 
de omnibus, qui nonnihil tamen intelligo, qui hoc unum 
*) Epp. p. 81 ed. Blavianae 1682. *) Med. II, p. 9 cd. Elzov. 

verum esse affirmo, nego cetera, cupio plura nosse, 
nolo decipi, multa vel invitus imaginor, multa etiam 
tanquam a sensibus venientia animadverto? Quid est 
horum, quamvis semper dormiam, quamvis etiam is, 
qui me creavit, quantum in se est, deludat, quod non 
aeque verum sit quam esse me*). Nam certe videor 
videre, audire, calescere, similia; id quod praecise 
sumptum nihil aliud est quam cogitare®). 

Non negat Cartesius, quin ante hanc primam et 
certissimam sententiam: cogito, ergo sum, oporteat 
sciri, quid sit cogitatio, quid existentia, quid explorata 
rerum veritas, sed has simplicissimas notiones non cen- 
suit explicandas*). Ea tamquam per se nota simplici 
mentis intuitu agnosci; et hoc: „ quidquid cogitet, idem 
esse“ inde disci, quod experti simus in nobis fieri non 
posse, ut cogitemus, nisi simus’). Quaerit deinde, quo- 
niam certum sit se esse rem cogitantem, num forte 
etiam teneat, quid requiratur, ut alicujus rei certa ha- 
beatur scientia. At esse in hac cognitione nihil aliud 
quam claram quandam et distinctam perceptionem ejus, 
quod affirmetur; quod non satis esse ad persuadendum 
de rei veritate, si posset unquam accidere, falsum ut 
esset, quodcunque ita clare et distincte perciperetur. 
Hinc videri regulam generalem statui posse : illa omnia 
vera esse, quae valde clare et distincte percipiantur*). 
Claram esse perceptionem, quae menti attendenti prae- 
sens et aperta sit; sicut ea clare a nobis videri dica- 
mus , quae oculo intuenti praesentia . satis fortiter et 
aperte eum moveant; distinctam, quae, cum clara sit, 

♦) Ibid. 11. s) 12 . «) Prine. I, 3.' '') Resp. II, 74. 

®) Med. III, 15. 

ab aliis ita sit sejuncta et praecisa, ut nihil plane 
aliud, quam, quod clarum sit, in se contineat®). Tum 
explicat genera idearum, ut clarae et distinctae ab ob- 
scuris et confusis separentur; quae omnes si solae in 
se spectentur nec ad aliud quid referantur, falsas non 
esse, non magis quam voluntatem et affectus, at prae- 
cipuum errorem consistere in eo, quod ideas, quae sint 
in nobis, judicemus rebus quibusdam extra nos positis 
esse similes sive conformes. Haec judicia parum firma 
esse*®), nam quamvis impetu quodam naturae feramur 
ad assensum sensu oblatis praebendum, tamen non lu- 
mine naturali nobis ostendi vera, quandoquidem, quae 
lumine naturali doceamur, de iis non possit dubitari; 
mathematica et geometrica adeo esse evidentia ac per- 
spicua, ut his aegre et moleste diffidamus et, si quis 
dixerit bis bina non esse quattuor j repugnantia videa- 
tur manifesta; at esse diffidendum, simulae de deo for- 
mido animum invaserit. Quanquam esse quaedam, at 
ea perpauca, quae de corpore clare et distincte per- 
cipiantur: magnitudinem sive extensionem in longum, 
latum, profundum, figuram sive terminationem magni- 
tudinis, situm, quem diversa figurata inter se habeant, 
motum sive istius situs mutationem, ad haec substan- 
tiam, durationem, numerum; cetera, odores, colores, 
similia, percipi ea quidem tactu interno, sed adeo ob- 
scure et confuse, ut in summa ignoratione versemur, 
verane sint an falsa i. e. utrum rerum ideae sint 
necne. — Placet hoc loco de cursu meditationum de- 
flectere eaque conquirere, quae, similiter atque sententia 
illa: cogito, sum, tanquam lumine naturali sumuntur 
®) De prine. 12. *®) M. III, 16. 

ad rationes concludendas, quae communes notiones a 
Cartesio appellantur nec, quin clare et distincte per- 
cipiantur, dubitatur; eadem et axiomata et veritates 
aeternae dicuntur, quae sint innumerabilia, ut difficile 
visum sit ipsi Cartesio ea recensere, neque opus esse, 
cum non exquisitis rationibus confirmentur, sed satis 
esse, cum occasio oblata sit, admoneri “). Horum in 
numero reponuntur dilucidis verbis praeter illud: eum, 
qui cogitet, non posse non esse, dum cogitet, alia per- 
multa; collegi haec fere: omnes res eodem modo se 
habere in ordine ad ipsam veritatem, quo se habent 
in ordine ad nostram perceptionem, Resp. IV, 124; nihil 
esse in mente, quatenus sit res cogitans, cujus non sit 
conscia Resp. IV, 132; non posse nos ullam rerum 
cognitionem habere, nisi per ideas, quas de illis con- 
cipimus, ac proinde debere nos de illis judicare secun- 
dum ideas istas, immo et cogitare esse absolute im- 
possibile et implicare contradictionem, quidquid ideis 
istis repugnet Epp. I, 105; non posse nos dubitare, 
num cogitemus Epp. III, 50; magnum esse argumentum 
veritatis, quidquid non queat non concipi; haec impli- 
care, non esse; qui locus exstat in adversariis Carte- 
sianis editis nuperrime a Foucher de Careil p. I, 58; 
ea, quae semel facta sint, infecta esse non posse Resp. 
II, 77; sed hoc principium identitatis non posse adhi- 
beri ad rei cujuspiam existentiam investigandam, sed 
solum ad rei cognitae veritatem ratiocinatione aliqua 
firmandum Epp. I, 118; constare inter omnes philoso- 
phos a particularibus accedi ad universalia Resp. V, 143; 
adaequatam cognitionem rei nec de infinita nec fortasse 
~ “) Prine. I, 13. 

de alia alia, re haberi Resp. V, II, 65; neminem ullam 
unquam rem ita nosse, ut certo sciat, nihil plane aliud 
in ea esse quam id ipsum, quod cognoverit; sed quo 
plura de aliqua re percipiamus, eo melius dici nos eam 
nosse. — Ex nihilo nihil fieri Prine. I, 13; omne id, 
quod sit, vel esse a causa vel a se tanquam a causa; 
nihil posse fingi ita esse a sese, ut nulla danda sit 
ratio, cur potius existat, quam non existat Resp. I, 58 ; 
nihili nullam esse reale praedicatum Resp. II, 86; non 
requiri ad rationem efficientis, ut tempore prius sit 
suo effectu Resp. I, 54; tantundem ad minimum esse 
debere in causa efficienti et totali, quantum in ejusdem 
causae effectu Medd. p. 18; cum mens finita sit, non 
posse eam cognoscere, num quid series causarum sit 
infinita, nisi quatenus ideam causae primae in se con- 
tineat Epp. I, 105. — Onmem ideam causa indigere, 
quare concipiatur Resp. I, 54; omnem perfectionem, 
quae sit objective seu repraesentative in idea, tanquam 
in imagine, debere esse realiter in aliqua ejus causa 
Resp. n, 72; neque in nobis ideam seu imaginem ullius 
rei esse posse, cujus non alicubi sive in nobis ipsis 
sive extra nos archetypus aliquis, omnes ejus per- 
fectiones reapse continens, existat Prine. 5. — Esse 
distinguendum inter existentiam possibilem et necessa- 
riam : in eorum quidem omnium, quae clare et distincte 
intelligantur, conceptu sive idea existentiam possibilem 
contineri, sed nullibi necessariam nisi in deo Resp. 1, 60; 
nam id, quod propria sua vi possit existere, semper 
existere Resp. I, 62; competere possibilem existentiam 
iis quoque, quae per figmentum intellectus componantur 
Resp. I, 62; possibile esse omne, quod non repugnet 

humano conceptui Resp. II, 80; in omnis rei conceptu 
contineri existentiam Resp. II, 89 ; id omne, quod clare 
percipiamus, esse verum, atque adeo existere, si qui- 
dem percipiamus fieri non posse, quin existat; aut 
saltem posse existere, si perspiciamus existentiam ejus 
esse possibilem Epp. HI, 60. — Diversos esse gradus 
realitatis seu entitatis: modum, accidens, substantiam 
finitam, substantiam infinitam Resp. II, 88 ; substantia- 
rum ideas majus aliquid esse et plus realitatis ob- 
jectivae in se continere, quam ideas modorum et acci- 
dentium; atque ideam dei plus profecto realitatis quam 
ideam ullius rei finitae Med. III, 18; eum modum, quo 
ideae in intellectu esse soleant, longe imperfectiorem 
esse quam iUum, quo extra intellectum existant, sed 
non idcirco plane nihil esse Resp. I, 53; magis esse 
perfectum, idem esse, ac plus realitatis habere Med. HI, 
18; existentiam pertinere ad numerum qualitatum seu 
attributorum sive ad ea, quae de re possint praedicari 
Resp. V, U, 74; non fieri id, quod est perfectius, ab eo, 
quod est perfectum minus Prine. 5; eam rem, quae 
norit aliquid se perfectius, a se noni esse Prine. 6 ; ma- 
jorem perfectionem esse non dividi quam dividi, similia 
Resp. n, 73; imperfectionis esse dubitare, cupere, deesse 
aliquid Med. III, 21; unitatem, simplicitatem sive in- 
separabilitatem eorum omnium, quae in deo sint, esse 
praecipuam perfectionem dei Med. III, 23; omnem frau- 
dem et deceptionem a defectu esse Medd. 24; validam 
esse conjecturam ad aliquid affirmandum, quod illo po- 
sito mundus intelligatur perfectior, apud Foucher de 
Careil p. I, 58. — Quaedam luculenter a Claudio Cler- 
selierio exposita sunt in iis, quae praemisit libello, qui 

est de homine: nihili nullum esse reale attributum, 
itaque si cognoscamus reale aliquod attributum, per 
hoc deveniri in cognitionem substantiae, cui insit; hanc 
unicam viam esse, qua cognoscere queamus, substan- 
tiam aliquam actu existere nec non cujusmodi ea sit; 
nam quatenus substantia sit, i. e. quatenus ea voce 
denotetur res, quae per se et absque alterius susten- 
taculo 'subsistat, menti nostrae nequaquam se ipsam 
notam reddere posse. Et essentiam et existentiam plu- 
rium rerum non judicari nisi ex attributis, proprieta- 
tibus, qualitatibus, quarum in nobis habeamus ideas, 
quasque ad illam substantiam pertinere concipiamus; 
diversae ubi sint qualitates, diversas esse substantias; 
similes si sint qualitates, neque tamen eaedem, plnres 
esse substantias. Eandem esse rationem substantiae et 
modorum; cogitationem posse^oncipi sine voluntate, at 
voluntatem minime sine cogitatione; ergo cogitare esse 
substantiam, velle modum cogitantis substantiae. — 
Rei cogitantis voluntatem ferri voluntarie quidem et 
libere, sed nihilo minus infallibiliter in bonum sibi 
clare cognitum Resp. II, 88; libertatem arbitrii esse, 
quia omnes in nobis experiamur Resp. III, 103. — 
Corpus agere in corpus idque sola superficie Resp. IV, 
139; tempus praesens a proxime praecedente non pen- 
dere ideoque non minorem causam requiri ad rem con- 
servandam quam producendam Resp. II, 88. — Hae 
sunt ex primis notitiis rerum, quibus negat Cartesius 
esse quicquam evidentius aut certius Resp. II, 77 ; quas 
consulto cogitatoque non ex methodo neque ex medi- 
tationibus neque ex principiis plerasque quaesivi, ubi 
quasi suo quodam jure tanquam ab omnibus receptas 

smim in usum convertit, sed collegi ex responsionibus 
et litteris, in quibus eas aperte defendit ac retinuit 
contra sententias multorum. Nulli vero se rei scribit 
magis studere quam his simplicissimis veritatibus ad- 
vertendis, quae cum mentibus nostris innatae sint, si- 
mulatque alius admoneatur, non putare eum, se illas 
unquam ignorasse Resp. VII, 84; hae sunt illae planae 
ac faciles viae, quas ait se sequi Obj. VII, 151; hae 
notiones metaphysicae, natura sua non minus notae vel 
notiores etiam quam geometricae, Resp. II, 85, quae 
facilius exemplis quam regulis addiscantur Resp. II, 87 ; 
hae ideae innatae h. e. potentia nobis semper inexi- 
stentes, Resp. VI, 188, quarum in nobis facultatem ha- 
beamus eliciendarum Resp. HI, 102; cumque tria sint 
genera idearum, ad fictitias voluntatem concurrere, ad 
adventitias sensus, ad ^matas solam intellectus per- 
ceptionem, ap. Fouch. de Car. p. I, 64. Haec principia 
sunt, a quibus proficiscentibus licet ad scientiam per- 
venire; qua quasi concatenentur rationes et effectus a 
causis deducantur. Haec ait omnibus omnino philosophis 
hactenos communia fuisse; quae deinde ex iis dedu- 
xerit, jam ante in iis contenta et implicita fuisse tam 
clare ostendi, ut etiam antiquissima, utpote humanae 
menti a natura indita, appareat esse, ad P. Dinet 152. 
Sed initium faciendum esse a sententia illa: cogito, 
ergo sum, sive ab idea mentis nostrae, cujus nobis in- 
time conscii simus; Resp. VI, 166; neque enim ullius 
nostrae actionis certos nos esse (nempe certitudine me- 
taphysica, qua de sola agatur) praeter solam cogita- 
tionem Resp. V, II, 58 ; quae cum vera sit, quae aeque 
clara et distincta perceptio sit, regulam esse rei veri- 

tatis, igitur omnia de re aliqua judicia ut recta sint, 
huic perceptioni conformia oportere esse Resp. V, 145. 

His omnibus cum contingere dicatur veritas ex cla- 
ritate sua et distinctione, primum videamus, quid sibi 
velit haec claritas et distinctio; in qua nota stabilienda 
arbitratu nostro Cartesius lapsus est. Non nos quidem 
animum inducimus infitiari verum esse illud: ego co- 
gito, ergo sum; libenter adjicimus, in 'hoc primam et 
certissimam veritatem dubitantibus deprehendi; verum 
quam ob rem deprehenditur? Hac in parte qui nolit 
se decipi, meminisse debebit, cerni veritatem in per- 
ceptione cum re ita conjuncta, ut perceptio sit rei ac- 
curata imago, res velut quaedam non efficta, sed ef- 
fecta perceptio; quae qui tenet, de veritate rei non 
laborabit. Sed singulari quodam modo cadunt haec in 
mentem nostram, in qua cogitare et esse sunt velut 
unum quid; in quantum enim cogitat, est; in quantum 
gaudet esse se, in tantum cogitat, quae in hac adeo 
colligata et confusa videntur, ut ne ratione quidem di- 
stingui posse videantur. Hinc efficitur, ut, quacunque 
in re cogitare et esse similiter se habent atque in 
animo nostro, ibi vera adsint. Sed occurretur nobis 
ab intelligentibus harum rerum viris, quaerentibus, ulla 
in re num simile quid habeatur. Quibus hoc dico hoc 
loco: non modo verum esse, scire nos, quid simus, 
verum etiam scire nos, quae facimus ipsi; cum ne 
animus quidem noster sit omnino nisi moveatur et sit 
actio quaedam perpetua et operatio. Efficiendis rebus 
scientiam habemus rerum nec opus est, ut efficiamus 
manu, sed satis est mente, velut astronomi mente di- 
mensi sunt sidera cursusque coelestes mente explica- 

venmt. — Causae notionem Cartesius yoluit innatam 
esse et veram, quia clara sit et distincta; nobis vera 
est, quia maximo usui est in scientiis et artibus; eo 
velut lumine detegimus, quae natura primo aspectu 
crassis circumfusa sunt tenebris; usu probatur et in 
nobis et extra nos; quam clara sit, Cartesius viderit; 
nam id semper fugiet nos, qua ratione institutum sit, 
ut, exempli gratia, cogitando moveatur brachium. Nihil 
dico amplius hoc loco; acta res est, cum appareat, 
quae sit causa exploratae veritatis enunciati Cartesiani : 
ego cogito, ergo sum. Non tamen silentio videtur prae- 
tereundum esse, Kantium, cum opus aggrederetur ar- 
duum a ratione ipsa velut rationem requirere, idcirco 
statuisse, ut patet in Prolegomenis, esse generales quas- 
dam ac necessarias ideas, quia in mathematicis et 
rebus naturalibus tales deprehenderat esse et usu pro- 
batas esse; atque etiam ea, quae exposuimus, vera si 
sunt, tum denique Kantianas difficultates expediri, quas 
ille movit in logicis ab Jaeschio editis, ubi haec sunt: 
„Ut aliquid materialiter verum sit, oportet cognitio- 
nem meam consentire cum re. At rem cum cognitione 
mea conferre non possum nisi cognitione rei. Hoc 
modo cognitio mea sua se fide confirmat; quod non est 
satis ad verum percipiendum; nam cum res sit extra 
animum meum, cognitio autem in animo, nihil est in mea 
potestate, nisi ut dijudicem, num ea, quam de re aliqua 
habeo cognitionem, cum hac cognitione rei conveniat. 
Is est circulus vitiosus, qui a veteribus rgorrog dtdZ- 
Aijlog est appellatus; quod vitium sceptici logicis nun- 
quam non exprobaverunt dixeruntque similem esse eam 
veri explicationem, ac si quis, cum apud judices cau- 

sam agat, testem producat, quem nemo noverit, sed 
qui fidem sibi conciliaturus sit eo, quod contendat, a 
quo productus sit, virum bonum esse. Atque hoc op- 
pobrium justum est; verum haec, quae illata est, dif- 
ficultas nunquam ab ullo mortali poterit expediri. “ Ne 
ipse quidem Cartesius ab ea, quam proposuimus, sen- 
tentia videtur plane alienus fuisse; nam et juvenis plu- 
rimum arbitrabatur veritatis inveniri in iis ratiocina- 
tionibus, quibus singuli homines ad sua negotia ute- 
rentur et quorum malo successu paulo post puniri so- 
lerent'*), et ad maturam aetatem cum pervenisset, in 
singulis scientiis hoc summi putabat esse momenti, ut 
experientia effectus certissimos evinceret esse, causae, 
a quibus eliceret, explicarent effectus, ipsae probarentur 
effectibus'*); i. e. reputat causas esse veras, quoniam 
his causis haec effici probentur. Nobis cum placeat id 
repetere ex illo: cogito, ergo sum, ut efficiendis rebus 
vel manu vel mente vel utraque veritatem h. e. num 
judicia nostra sint conjuncta cum re, metiamur, quae- 
ritur, qua ductus re Cartesius in claritate et distinctione 
posuerit veritatem. — Claritatis nomen ab oculis ad 
animum translatum est: quodcunque mentis acie intenta 
velut sua se sponte offert et naturam suam aperit, ut 
et partes, quibus constat, et totum, quod has com- 
plectitur partes, animadvertantur, clare agnoscimus; 
distincte, quodcunque clarum cum sit, si conferatur 
cum aliis, non confundatur cum his, sed sua quadam 
specie et qualitate a ceteris differat. Patet claritatem 
et distinctionem summas rerum vel mente vel verbis 
concipiendarum virtutes esse; quae si desunt, res ob- 
‘») De meth. 6. »*) Meth. 47. 

scurae et confusae sunt et in iis aliquid continetur, 
quod est ignotum Resp. II, 78; claritas complexum no- 
tarum designat, distinctio claras notiones tanquam pro- 
prias constituit; quae si forte concurrant, perficitur notio 
atque absolvitur. — His nominibus claritatis et distinctio- 
nis explicandis succurrimus, quantum quidem in nobis 
fuit,- Cartesio; ipse haud quaquam ita definivit, sed 
multis plerumque verbis ejusdem significationis in unum 
collatis rem studuit explicare; velut cerae notionem 
clariorem et distinctiorem ait effici, quo magis ad ea, 
ex quibus constet, attendamus “); distinctiorem visam 
esse, postquam pluribus ex causis innotuerit'*); at non ^ 
tantum multo verius, multo certius, sed multo etiam 
distinctius evidentiusque mentem a se ipsa cognosci'*); 
doloris summi clarissimam esse perceptionem, raro di- 
stinctam, quia plerique in parte aegra falso putent esse 
simile quid doloris”). Clarissime et distinctissime men- 
tem censet cognosci, quia, quidquid de aliqua re affir- 
metur, affirmetur a mente addique possit ejus naturae ; 
in corporibus cognoscendis distinctio est explicata series 
rationum et causarum: „cum vero eae res, ait, occur- 
rant, quas distincte unde, ubi et quando mihi adveniant, 
animadverto, earumque perceptionem absque ulla inter- 
ruptione cum tota reliqua vita connecto, plane certus 
sum non in somnis, sed vigilanti occurrere'®). Mirum 
est fugisse Cartesium, cum maxime clarae et distinctae 
sint notiones, nihil dici nisi quid res sint, nec haberi, 
num sint; cui si hoc venisset in mentem, veritatem 
illius sententiae: cogito, ergo sum, non petisset a cla- 

»«) Med. II, 11. “) Med. U, 12. ‘«) Med. U, 12. ”) Prine. 12. 

*«) Med. VI, 46. 

ritate aut distinctione, quae quamvis cognitionis vir- 
tutes sint maximi faciendae, tamen ad veritatem affir- 
mandam parum valent. Quodammodo tamen sensit; nam, 
ne confusio et perturbatio veritatum sequeretur, et ope- 
ram dedit, ut, si non claras et distinctas ideas omnes, 
certe obscuras et confusas sedulo dinumeraret; et plus 
semel aliam veri notam nominat, ut id verum esse 
dicat, quod, quin statuamus, repugnantia videatur mani- 
festa, vel illud : magnum esse argumentum veritatis, 
quidquid non possit non concipi; haec implicare, non 
esse. Non jam claritas index est veritatis, sed tum 
^ verum esse pronuntiat, cum velut necessitate quadam 
coactis verum esse sentiendum sit; quae necessitas tum 
adest, cum aut omnis cogitatio sit nobis relinquenda 
aut quaedam ut vera amplex^da. Exempla praebent 
Cartesio mathematicae veritates; neque enim posse non 
credi, tria et duo conjuncta esse quinque; qua in re 
elucet nostra veri quaerendi ratio; nam mathematica 
quia et mente tinguntur et formantur et usu rerum 
probantur, vera sunt; quae si quis vi menti suae quasi 
illata negaverit vera esse, finget fortasse duo addita 
tribus esse septem, verum his non utetur et quotiens 
singulis partibus binarii et ternarii numeri computandis 
de integro velut efficturus est quinarium, nunquam non 
in hunc ipsum incurret. — Altera illa regula, quae est 
de claritate et distinctione , quemadmodum proditur 
exemplo, quo in explicanda utitur Cartesius, sumpta 
videtur a rebus visu perceptis, quae si animum per- 
spicuitate et evidentia- movent, ut non videantur ab iis 
proficisci, quae non sunt, vera a Stoicis dicebantur; 
quae Cartesius ab oculis ad animum transtulit. At 

quantumvis, verae perceptiones, opera danda sit, ut 
clarae et distinctae fiant, tamen a claritate et distin- 
ctione non debet argumentum sumi veritatis ; quae veris 
ac falsis pariter competunt. 

Sequitur, ut breviter disserendum sit de his notio- 
nibus, quas co mm unes appellavit Cartesius quasque 
tanquam claras et distinctas cum illa principe sententia 
in eodem veritatis gradu collocavit; sunt hae breves 
concisaeque sententiae, ex quibus postea ab aliis volu- 
mina ontosophiae et ontologiae composita sunt, dum 
vetuit Kantius arreptis undique et quasi per tumultum 
collectis in philosophia notionibus usurpari; quanquam 
ne Kantius quidem hoc vitio vacat, quo in illa parte 
maxime laborat Cartesius , ut multa nullo instituto 
denuo judicio pro certis ratisque habeat, quae tum in 
scholis vel omnibus vel quibusdam pro certis vendita- 
bantur. Nonnulla ex his vere dicuntur; quaedam ob- 
scure significantur, exempli gratia, universalia compo- 
nantume ab intellectu humano fingente ex particularibus, 
an horum admoneatur tantum intellectus visis singula- 
ribus ; huc pertinet illud quoque, cognitionem rei nullam 
adaequatam esse; in quo non animadvertit, naturam rei 
perspectam ab adaequata cognitione non differre. Quae- 
dam physica ab intelligentibus harum rerum viris ex- 
plosa sunt. Sunt quae nimis subtiliter ac paene sub- 
dole disputantur, velut illud, tempus praesens a prae- 
terito posse separari ideoque conservari idem esse atque 
creari de integro ; quo tollitur omnis cohaerens et con- 
tinuata i-erum progressio et decretum Galileanum de vi, 
quae dicitur, inertiae, quod Cartesius ipse in summis 
legibus naturae esse dixit. Alia, de quibus ab anti- 

quissimis temporibus summa inter philosophos discepta- 
tione certatum est, sine ulla dubitatione defenduntur; 
inter ea locus vel maxime vexatus de libertate arbitrii 
multaque ad mores pertinentia; eaque ipsa quam le- 
viter interdum dicuntur, velut illud: posse fallere esse 
fortasse nonnullae perfectionis argumentum! Sed tria 
sunt, quae maxime rem caussamque continent: primum 
quod existentiam in perfectionibus annumei^at et ejus 
gradus constituit dicitque, modum minus esse et idcirco 
idem imperfectius quam accidens, accidens quam sub- 
stantiam, substantiam finitam quam infinitam; deinde 
quod causam idearum flagitat, quae extet extrinsecus; 
denique quod diversis ideis diversas substantias vult 
subesse: quibus assumptis facile et deum esse et men- 
tem humanam a corporis natura sejunctam esse con- 
cludit. De substantiis infra erit dicendum ; de existentia 
tanquam perfectione nihil attinet disputari; res a Gas- 
sendo in V objectionibus et a Kantio confectii est, ne- 
gantibus esse existentiam perfectionem ac potius id, 
sine quo nulla detur perfectio. De causis lubricus sane 
locus est; rerum plerique causas quaerunt externas, at 
idearum Cartesius postulavit; neque immerito, ut vi- 
detur; nam ut verae sint habeantque, quod ipsis re- 
spondeat in rerum natura, solido necesse est funda- 
mento nitantur. Sed illud falsum, quod reputat ceteras 
ideas a mente potuisse effingi ex eaque velut causa 
pendere, dei non posse; nec profecto si summae per- 
fectionis idea est in nobis, alia hujus rei causa exco- 
gitanda videtur quam quod mens sit efficiens ejus, 
sicut multarum et magnarum rerum, quae nihilo secius 
optatae magis quam verae videntur. Etenim omnes 

ideae si extrinsecus advolarent in mentem atque, nt 
scite Leibnitius, velut per fenestras in eam ascenderent 
neque ei natura quicquam infixum haereret, tum verum 
erat dicere, omnem ideam habere causam extra intel- 
lectum positam, unde advenisset in animum; sed hoc 
non est continuo, rem, quae intelligitur, extra animum 
extare; ac ne ii quidem, qui illa sentiebant, fingendi 
amplissimam libertatem menti ademerunt. 

Unum superest ex iis, quae hoc capite tractanda 
sumpsimus , examine diligenti dignissimum. Etenim 
cum Cartesius iis fidem adjungat, quae clara et di- 
stincta sint, eaque pro veris habeat, — qui factum est, 
ut his necessariam existentiam denegarit, attribuerit 
possibilem? An non hoc: cogito, sum, quotiens cogi- 
tationem subit, necessario verum est? cui sententiae 
cum ceterae, quae communes vocantur notiones, pares 
sint claritate et distinctione, non possunt non esse 
verae. Adjungimus iis, quae supra ad hunc locum at- 
tulimus, haec de Prine. 4 petita: ubi ait in dei idea 
existentiam non possibilem tantum et contingentem, 
quemadmodum in ideis aliarum omnium rerum, quas 
distincte percipiamus, sed omnino necessariam et aeter- 
nam agnosci. Hanc quam claris et distinctis ideis ad- 
dicit possibilem et contingentem existentiam, eandem 
non abjudicat a figmentis intellectus Resp. I, 62 neque 
a qualicunque re, modo ne humano conceptui repugnet 
Resp. II, 80; huic non repugnare, cujus in formali con- 
ceptu nihil sit, quod involvat contradictionem; ibid. 
Ita firma illa ac stabilis veri percipiendi nota infirmatur 
atque extenuatur, ne quid de idea dei videatur detrahi; 
hac in parte Cartesius turpiter lapsus est; nam interest 

inter ea, quae necessario cognoscimus, esse, et ea quae 
cognoscimus, necessario esse; illud multis, quorum certa 
et explorata veritas est, commune est, hoc videtur dei 
proprium; haec confundens Cartesius certam veritatem 
a ceteris removet, dei ideae adnectit; hinc viam sibi 
parat ad veritatem omnis rerum cognitionis a dei idea 
petendam. 

II. 

Alterum caput erat, ut perpenderemus, quarum re- 
rum occultarum ignorationem regula veri inveniendi 
tradita Cartesius sustulerit. Qua in parte de deo omnis 
paene consumetur sermo. Nam antea, cum Cartesius 
in dubitatione haereret, de deo formido ejus animum 
incesserat, ne forte ejusmodi se affecisset natura, ut in 
iis etiam deciperetur, quae manifestissima viderentur; 
sed quotiens ad res clare et distincte ab se perceptas 
animum advertebat, plane ei persuadebatur, nunquam 
effici posse, nihil ut esset, quamdiu se esse aliquid co- 
gitaret, quaeque sunt hujus generis similia. Sed rese- 
derat tamen in animo dubitatio quaedam, valde illa 
quidem tenuis et — sic enim loquitur — metaphysica, 
nec dei natura ignorata de ulla alia re plane certus 
esse posse videbatur. Multo etiam magis quam in me- 
ditationibus urguet hoc in principiis 4, ubi est, merito 
nos dubitare ac videri nullam haberi posse certam scien- 
tiam, priusquam nostrae auctorem originis agnoverimus. 
At esse deum, quia in ejus idea, summe intelligentis, 
summe potentis, summe perfecti contineatur existentia; 
nam summae perfectiones, quarum ideam habeamus, 
cum in nobis nullo modo reperiantur et alicubi cogantur 

esse, in deo sint oportere’®); cumque nos non simus a 
nobis, eum, qui nos conservet, multo magis se ipsum 
conservare h. e. esse deum. Haec argumenta omnia 
infirma sunt et a multis labefactata; sed his ipsis effi- 
citur concluditurque deum esse nec esse deceptorem. 
Jam quia omnis clara et distincta perceptio procul du- 
bio sit aliquid ac proinde a nihilo esse non possit, sed 
necessario deum auctorem habeat, haud dubie veram 
eam esse. Persuadet sibi, quidquid clare et distincte 
cognitum sibi perceptumque sit, hoc a deo sibi inditum 
esse ab eoque posse fieri*®). Ne nunc quidem vera 
haec ait esse, sed tantummodo posse fieri. Totus hic 
de deo locus turbarum et controversiarum plenus est; 
neque sententia ei constabat. „Etsi enim, inquit Med. 
V, 34, ejus sum naturae, ut, quamdiu aliquid valde 
clare et distincte percipio, non possim non credere 
verum esse, quia tamen ejus etiam sum naturae, ut 
nequeam obtutum mentis in eandem rem semper defi- 
gere ad illam clare percipiendam recurratque saepe me- 
moria judicii ante lati, cum non amplius attendam ad 
rationes, propter quas tale quid judicavi: rationes aliae 
afferri possunt, quae, deum si ignorarem, facile me ab 
opinione dejicerent, atque ita de nulla unquam re ve- 
ram et certam scientiam, sed vagas tantum et muta- 
biles opiniones haberem." Cujus rei adfert exemplum 
ex mathematicis sumptum; haec ita explanavit postea 
Resp. II, 74, non se loqxxi nisi de scientia conclusionum, 
non de principiis sive primis notitiis; hac scientia ca- 
rere atheum, quia nulla cognitio, quae dubia reddi 
possit, videatur recte scientia appellari; at in Prin. 4 
»«) Prin. 5, 6. “) Med. VI, 39. 

hac dubitatione videntur tantum non afdci hae ipsae 
notitiae. — Non nobis videtur hoc loco diutius insisten- 
dum esse; sed res paucis conficienda est. Primum enim 
deus si est auctor rerum universitatis, non est auctor 
nobis rerum cognoscendarum ; ingens inter hoc et illud est 
discrimen; confudit Cartesius et judicavit, quia deus solus 
omnium, quae sint aut possint esse, vera causa sit, opti- 
mam nos philosophandi viam secuturos, si ex ipsius dei 
cognitione rerum ab eo creatarum explicationem deducere 
conemur, ut scientiam perfectissimam, quae est effectuum 
per causas, acquiramus’*). Neque multo plura tamen ex 
idea dei deduxit quam ut tuto claris et distinctis assen- 
sum praeberemus; neque amplius mathematicas veri- 
tates, quia maxime essent perspicuae, esse suspectas et 
in sensibus, distinctis, quae in vigilia, quae in somniis 
clara et distincta essent, facile in qualibet re verum 
inveniri. — Quid? quod dei metus tolli possit hac con- 
clusiuncula: si non est, non poterit fallere; si est, 
nolet? Nonne id inp rimis mirum est, cum primas no- 
titias animadverterimus, veras esse judicari, dubitari 
de iisdem, cum meminerimus ? ac dubitatio si inciderit, 
non ad notitias rediri, ad deum confugi? qui cum pos- 
sit facere, quae nos clare et distincte percipimus, non 
est inde evidens eum fecisse; atqui quid possit esse, 
curiosorum est quaerere, philosophorum, quid adsit 
quidque praesens sit; ne dicam de circulo vitioso, qui 
in his Cartesianis multorum excitavit vituperationes. 
Verum haec videntur non tam a Cartesio inventa esse, 
quam , accepta ab Augustino^ et scholasticis doctoribus, 
limata et perpolita et, quo erat acerrimo ingenio, cum 
De prine. VII. 



Digitized by Googie 




24 



reliquis placitis suis colligata ac connexa. Certe sin- 
gula legi apud Thomam Aquinatem, in eo libro, qui 
est contra gentiles ab hoc philosopho conscriptus: haec 
annotavi : circa ipsas rerum naturas seu quidditates non 
posse intellectum errare. 1. IIT, c. 91; ea, quae natu- 
raliter rationi sint indita, constare verissima esse, in 
tantum, ut nec ea falsa esse possibile sit cogitare 1. 1, 
c. 7 ; principiorum naturaliter notorum cegnitionem no- 
bis divinitus esse inditam, cum ipse deus sit auctor 
naturae nostrae 1. 1, c. 7. — Non est inauditum apud 
Cartesium, sicut in hac materia factum est, duo ut sta- 
tuerentur parum inter se convenientia; praeter hoc quod 
primae quaedam sunt notitiae indices veritatis, at, cum 
rationes ex his ducuntur, dubiae repente sunt ac deus 
tanquam advocatus eis praesto sit necesse est, alia 
animadverti digna quae commemorem: unum est, liber- 
tatem arbitrii veram esse, sed omnia providentia divina 
praeordinari; quorum cum utrumque sit clarum et di- 
stinctum, vetuit de altero utro dubitari aut everti alte- 
rum altero, quemadmodum fecit Spinoza. Altera sententia 
duplex est haec: seriem causarum esse infinitam, sed 
deum esse primam causam, quae tamen sic conjunxit, ut 
censeret, per se spectatam esse causarum seriem infini- 
tam, sed cum haberemus ideam dei sive primae causae, 
eandem terminari. Denique duas substantiarum proposuit 
definitiones; quarum altera est: substantiam esse rem, 
quae ita existat, ut nulla plane alia re indigeat ad 
existendum**); qua re ita definita cum substantia finita 
sublata videretur, hanc hqjus dixit naturam esse, quae 
per se h. e. absque ope ullius alterius substantiae crea- 
Prine. 14. 

tae posset existere Resp. IV, 124, sed omnimodo e dei 
concursu penderet Prine. 14. — De substantiis universis 
nonnihil dicendum est. Extat Med. II, 12 celeberrimus 
locus de cera, ubi in ejus substantiam inquiritur: dinu- 
merantur qualitates, ignique admota quales subeat mu- 
tationes describitur; quaerit, remanseritne adhuc eadem 
cera ; fatetur remanere praecipitque omnium consensum. 
„Quid erat igitur, ait, quod tam distincte comprehen- 
debam? certe nihil eorum, quae sensibus attingebam; 
nam quaecunque sub gustum odoratum visum tactum 
auditum veniebant, mutata sunt; remanet cera. Re- 
motis igitur, quae ad ceram non pertinent, quid super- 
est? nihil aliud quam extensum quid, flexibile, muta- 
,bile; non ex sensibus habeo, quid haec cera sit, ne ex 
imaginatione quidem, cum innumerabilium figura muta- 
tionum capax sit neque ego eas possim animo per- 
currere ; restat, ut sola mente percipiam, atque id, quod 
putabam me videre oculis, sola judicandi facultate, quae 
in mente mea est, comprehendam. Distincta visa est 
cerae perceptio, postquam non ex solo visu vel tactu, 
sed pluribus ex causis innotuit. Jam mihi notum est, 
ipsa corpora non proprie a sensibus, vel ab imaginandi 
facultate, sed a solo intellectu percipi." Juvat curio- 
sius inquirere, quid habeatur hac in re quidque effin- 
xerit Cartesius haberi. Cerae gustus, odores, colores, 
tactus, soni mutati sunt; figurarum, quas receptura est, 
non potest definiri numerus; in ea sic varianda aper- 
tum est non manere eadem, at similia, sed additis cau- 
sis, quare hanc vel illam subierit mutationem; hinc effi- 
citur non esse plures substantias, verum eandem, quae 
cerae nomine venit; quas sensus et imaginatio prae- 

buerimt qualitates, eas intellectus ad eandem rem per- 
tinere judicavit; ut tamen illae qualitates notiores fue- 
rint, haec notio substantiae nihil sit nisi unum illud 
nescio quid, quod his singulis subjectum esse cogitetur. 
Hinc Lockiana vel fortasse Kantiana notio substantiae 
emergit; at Cartesius effingit, corpora solo intellectu 
percipi ex eo, quod intelligantur. Adjungit his, in quo 
valde gloriatur, mentem esse notiorem quam corpora; 
neque enim quicquam cognoscere nos, quin idem etiam 
multo certius in cognitionem mentis nostrae adducat*’). 
Sed hoc negligit, nulla tum alia re mentem nobis notam 
fieri nisi cognoscendis rebus; ut hanc de se scientiam 
acquirat animus, suum esse alia cognoscere, neque, id 
quod vult Cartesius, ut totus in se conversus se ipse 
contempletur, sed potius ad res externas feratur. Neque 
his in actionibus natura vel, ut ajunt, substantia animi 
oculis velut praesens ac manifesta cernitur, quemad- 
modum putabat Cartesius, sed creditur subesse et, quid 
per se sit, ignoratur; idem de corporis substantia di- 
cendum erit. Quibus perpensis cum substantiae natura 
involuta potius lateat quam explicata et aperta sit, cer- 
tissima illa sententia: diversis ideis diversas substantias 
subjici, nonnihil infirmatur, praesertim cum cogitatio et 
extensio, ideae et res, in mentem veniat, quam multa 
inter se habeant communia. Quanquam quae hodie fere 
valida reputantur argumenta ad probandum diversam 
esse a corpore naturam animi, in Dioptricis aliisque 
commentationibus saepe eadem inveniuntur, ac maxime 
illud: corpora motu agere, bos motus ab animo e na- 
tura sua in sensuum perceptiones commutari. 

“) Prine. 3. 

m. 

Tertia pars erat, ut pluribus agendum videretur, 
quid de erroribus eorumque causis docuisset Cartesius; 
quod ut commodius faciamus, deflectemus de ea via, 
quam Cartesius secutus est, qui primum summo opere 
enisus est, ut deum culpa errorum humanorum libe- 
raret, deinde eorum naturam explicavit. Neque e nim 
fugere ipsum poterat, si, quodcunque in nobis est, a 
deo haberemus nec ullam ille dedisset nobis errandi 
facultatem, non videri nos posse unquam errare. His 
ex difficultatibus ut sese expediret, effinxit portenta 
opinionum, de quibus ultimo loco disputabimus. Nunc 
de errore dicemus ; ejus locus secundum Cartesium non 
est in iis notionibus, quae sine affirmatione et negatione 
cognoscimtur**), verum in compositione notionum sive 
in judiciis; et adest, cum ideas, quae sunt in me, ju- 
dicem rebus quibusdam extra me positis vel praeter 
meam cogitationem in rerum natura extantibus similes 
esse sive conformes nec sunt**). Igitur manare videtur 
— sic fere progreditur Cartesii oratio — e duabus cau- 
sis simul concurrentibus, a facultate cognoscendi et a 
facultate eligendi sive libertate arbitrii h. e. ab intellectu 
et voluntate; nam per solum intellectum percipio tantum 
ideas, de quibus judicium ferre possum, nec ullus error 
proprie dictus in eo sic praecise spectato reperitur; volun- 
tatem sive arbitrii libertatem amplissimam et perfectam 
a deo accepi; intellectus meus perexiguus est et valde 
finitus, at voluntas nullis limitibus circumscripta. Hujus 
est idem vel facere vel non facere posse, h. e. affirmare 

«) Resp. IV, 144. *s)-Med. III, 16. 

vel negare, prosequi vel fugere; nam ad id, quod nobis 
ab intellectu proponitur, ita ferimur, ut a nulla vi ex- 
terna determinari nos ad id sentiamus. Quantoque 
magis in eam partem propendemus, in qua rationem 
veri et boni intelligimus , tanto eam liberius eligimus; 
nam indifferentia infimus est gradus libertatis, et in 
cognitione defectum adesse testatur; ac si semper verum 
et bonum quid esset, clare videremus, nunquam de eo, 
quod esset eligendum vel judicandum, deliberaremus, 
atque ita, quamvis plane liberi, nunquam tamen indif- 
ferentes possemus esse. Verum latius patet voluntas 
quam intellectus; quam si non intra eosdem cum in- 
tellectu limites continemus, sed patimur evagari ad ea, 
quae non intelligit, ad haec cum sit indifferens, facile 
a vero et bono deflectit, fallitur, peccat. Velut quamdiu 
nulla intellectui ratio occurrit, alia sit natura cogitans 
ab re corporea an ambae sint eaedem, indifferentes 
sumus ad utrumlibet affirmandum vel negandum, vel 
etiam ad nihil de hac re judicandum. Neque haec in- 
differentia in iis solis est, de quibus intellectus nihil 
cognoscit, sed in omnibus locum habet, quae ab illo 
non satis perspicue cognoscimtur, itaque ubi non dantur 
certae et indubitatae rationes, sed sola conjectura 
utendum est, hoc est satis ad assensionem in contra- 
riam partem impellendam. Quapropter quibus in rebus, 
quid sit verum, non satis clare et distincte percipimus, 
si quidem ab judicio ferendo caveamus, clarum est 
recte nos agere nec falli ; sed si vel affirmemus vel ne- 
gemus, tunc libertate arbitrii non recte utemur. Inest 
in hoc liberi arbitrii non recto usu privatio ea, quae 
formam erroris constituit. Igitur opera danda est, ne 



Digitized by Googie 




29 



unquam excidat animo, quotiens de veritate rei non 
liqueat, non esse judicandum; quam auream regulam 
tenentibus habitum quendam non errandi paulatim ac- 
quirere licebit. — Sed fecundissimi errorum cum vi- 
deantur sensus esse, de his singularis quaestio insti- 
tuitur Med, VI, 40 sqq. multa de his, ait, a natura, 
quae generaliter sumpta nihil aliud est quam deus, 
docti sumus, at summa cautione et prudentia opus est 
in his ne erremus. Nam sensuum perceptiones proprie 
a natura datae sunt ad menti significandum, quaenam 
composito illi, cujus una pars est animus, altera corpus, 
commoda sint vel incommoda, et eatenus sunt satis 
clarae et distinctae; at facile eo ducimur, ut utamur 
tanquam certis regalis ad immediate cognoscendum, 
quaenam sit corporum extra nos positarum essentia; 
de quibus nihil nisi valde obscure significant. Provocat 
hoc loco ad Dioptrica, ubi docuerat c. VI omnia, quae 
visu percipiuntur, nihil esse nisi diversos motus, ex 
quibus animus imaginem earum rerum, quae ponit esse 
harum sensationum objecta, natura sibi sua formet ac 
fingat. — Ne illud quidem dubitat scribere ad Gassen- 
dum Resp. V, H, 71: „cum pomum, quod forte vene- 
natum est, judicas tibi utile esse in alimentum, intel- 
ligis quidem ejus odorem, colorem et talia grata esse, 
non autem ideo ipsum pomum utile esse in alimentum ; 
sed quia ita vis, ita judicas. “ Nihilo tamen minus non 
potest negare, naturam hominis e mente et corpore 
compositi non posse non esse aliquando fallacem; nam 
et hydropici fauces siti arere consuesse, cum ei potus 
sit nociturus, et abscisso pede dolorem quendam saepe 
velut in ea parte sentiri. Haerere hoc in natura ce- 

rebri et nervorum et sensuum his motibus in mente 
excitatorum; sed nullam aliam harum partium con- 
stitutionem ad corporis conservationem aeque condu- 
xisse. Hos errores facile posse et emendari et vitari; 
nam omnes sensus in eis , quae ad corporis com- 
moda spectent, multo frequentius vera indicare quam 
falsa, ac posse nos uti semper fere pluribus ad ean- 
dem; rem examinandam his addi memoriam, quae 
praesentia cum praeteritis connectat et intellectum, qui 
errandi causas omnes perspexerit. In Meditationibus 
haec disputata sunt; quaedam his adjicimus, in aliis 
scriptis extantia, sed ad hunc locum pertinentia. Utque 
ab iis ordiamur, in quibus meditationes desierunt, 
haec de sensu per sensum emendando leguntur Resp. 
VI, 164; etenim cum geometrae Parisienses sensum sen- 
sui subvenire censuissent et exemplum baculi, qui fractus 
apparet in aquis, attulissent, illum errorem negat Car- 
tesius solo tactu corrigi; quia etsi ex tactu baculum 
non esse fractum recte judicemus idque eo judicandi 
modo, cui ab infantia assueti simus, qui idcirco sensus 
vocetur, non tamen hoc sufficere ad errorem emendan- 
dum, sed opus esse praeterea, ut aliquam rationem 
habeamus, quae nos doceat, credendum esse hac in re 
judicio e tactu potius quam e visu elicito; quae ratio 
cum in nobis ab infantia non fuerit, non sensui, sed 
tantum intellectui esse eam tribuendam; ideoque in eo 
exemplo solum intellectum esse, qui sensus errorem 
emendet. — Neque concedit solem jure quodam tantum 
nobis videri, quantus appareat ; sed inveteratae consue- 
tudinis ducit esse, quod astronomi non facile imagi- 
nentur, solem esse majorem terra, quamvis esse certis- 

simis rationibus evincant. — His sensibus sibi persuas- 
erat mentem in multis impediri ac nihil ad dei et sui 
ideas formaudas juvari Resp. V, H, 70; ejus rei praeci- 
puas causas esse animadverterat, quod primum ab in- 
fantia varia de rebus physicis, ut quae ad vitae, quam 
ingrediebatur, conservationem conferrent, judicia tulisset 
easque postea opiniones, quas tunc de ipsis praeconce- 
perat, retinuisset; cumque mens illa aetate minus recte 
organis corporeis uteretur iisque firmius affixa nihil 
absque istis cogitaret, res tantum confusas se advertisse, 
et quamvis propriae suae naturae conscia esset, nec 
minus apud se ideam cogitationis quam extensionis ha- 
beret, quia tamen nihil intelligeret quin simul etiam 
aliquid imaginaretur, utrumque pro uno et eodem 
sumpsisse rationesque omnes, quas de intellectualibus 
haberet, ad corpus rettulisse. Ex methodo duos locos 
adscribam; unum, in quo est, nec imaginandi facultate 
nec sentiendi ullius unquam nos rei certos posse esse 
nisi cooperante ratione et intellectu ; alterum, quo prae- 
cipitantiam et anticipationem opinionum diligentissime 
jubet caveri p. 14. In principiis nihil novi allatum est 
praeter hoc p. 1 1 : mirum videri posse , quod unquam 
fallamur, quia nemo sit, qui velit falli; sed aliud esse, 
velle falli, aliud velle assentiri iis, in quibus contingat 
ut error sit nobis insciis ; quin ipsa veritatis assequendae 
cupiditate saepe fieri, ut iis, qui non recte sciant, qua 
ratione sit assequenda, de iis, quae non percipiunt, ju- 
dicium ferant atque errent. Horum librorum in mar- 
gine quaedam manu Cartesiana adscripta olim fuerunt, 
quae Leibnitius in unum contulit, et Foucher de Careil 
libro edito cum omnibus communicavit; ad rem per- 

tinent haec: in effectibus naturalibus examinandis pars 
causae si spectetur, longe sequi alia ac tota causa 
spectata. Ex epistolis unum affero: credere iis, quae 
ab aliis acceperimus, si falsa fuerint, non proprie erro- 
rem esse, modo ne nimi s veritatem eorum assevere- 
mus**); et animae nostrae eam naturam esse, ut uno 
quasi momento attentionem suam non praebeat nisi uni 
eidemque rei ; hanc esse fecundam errorum caussam *’). 

In dijudicandis his de errore opinionibus primum 
illud reprehensione dignum videtur, quod errorem 
omnem ex notionibus transtulit in judicia; verum est 
id quidem, quidquid obversetur animo, esse in animo, 
at aliquantum interest, cujus id generis sit; utrum sint 
inania, levia, abhorrentia a natura, an firma, stabilia, 
naturae convenientia; ut enim quisque maxime haec vel 
illa animo complexus est, ita in judiciis facillime vel 
verum sectatur vel turpiter labitur. Sit error, qui pro- 
prie dicitur, in judiciis, ut placet plerisque philosophis, 
ijit falsum vel verum in notionibus non est negligendum ; 
falsas dico eas notiones, quae facile judiciis materiam 
praebent erroris, veras, quae cum copulantur inter se, 
vera efficiunt enuntiata; quibusdam in locis haec ipse 
Cartesius significat, Resp. IV, 12, 7, 128, plerumque 
parvi pependit. Unde factum est, ut censeret ideas, 
prout sint operationes intellectus, nullo modo veritatem 
vel falsitatem objectorum respicere**), sed esse intel- 
lectum velut locum, quo notiones sive verae sint sive 
falsae colbgantur, neque ab intellectu judicium ferri; 
atque in genere omnes species perceptionum seu cogni- 
tionum, quae reperiantur in nobis, posse vocari pas- 
«) I, 115. »’) ibid. **) Resp. IV, 127. 

siones; actiones animae esse omnes nostras voluntates, 
quia experimur eas directe venire ab anima nostra et 
ex ea sola pendere*®). Nec tamen sibi constat et exi- 
mit eas cogitationes, quarum objectum non sit mate- 
riale; pendere eas praecipue a voluntate, ut percipiamus; 
ideoque solere eas potius considerari ut actiones quam 
ut passiones*®). — Ipse primas perspexerat et demon- 
straverat, ut unum hoc commemorem, visu nihil proprie 
menti exhiberi praeter picturas quasdam et eas quidem 
ex sola motuum corporeorum varietate constantes; cujus 
rei occasione mentem totidem diversas qualitates in his 
corporibus cognoscere, quot varietates deprehenderet in 
eo motu, qui ab illis in cerebro excitaretur*’); at ma- 
luit haec omnia nominare passiones, quam id, quod 
verum est, intelligere, ex his sensuum velut datis ani- 
mam actione sibi propria ac naturali imagines rerum 
effingere quasique efficere. Eas ideas, quae non videntur 
in materia versari, quae hoc habent singulare, ut in 
eis omnium rerum sita sit veritas, cum in passionibus 
adnumerare vereretur, ad voluntatem rettulit, ciyus sit 
omnis, quae in animo nostro inveniatur, actio, atque 
in eadem voluntate posuit omne judicium. Ut exemplo 
fiat res manifestior, cum cogito vel me vel esse, no- 
tiones sunt in intellectu, at ubi conjungo et dico me 
esse, judicium est voluntatis. Jam apparet, cum intel- 
lectum in passionibus haberet, voluntatem in actionibus, 
quodcunque ita in animo esset, ut actio videretur esse, 
voluntatem esse ab eo judicatam. Id perperam factum 
est; inde omnis in hac parte error est repetendos; nam 



•») De pa88. p. I, art. 17. *®) Ibid. art 20. 
Diopt. c. VI. 

voluntas versatur in rebus agendis et est, ut Graeci 
loquuntur, ngaxuxov eligit bona, aspernatur mala, 
efficit aut res, quae non sunt, aut qualitates, quae non 
sunt in rebus; longe alia ratio est intellectus, qui ver- 
satur in rebus contemplandis aut dijudicandis et est 
&scoQi]Ttx6v tt, et Cartesiana voluntas hoc loco nihil est 
aliud, quam ut clare et distincte perceptis assentiatur 
intellectus vel statuat esse intellectum aliquid. Haec 
duo diversissima inter se — nam inter voluntatem ho- 
minum et cognitionem non raro mirum quantum est 
discrimen, ut altera pessima sit, optima altera — cum 
in eo conveniant, quod actiones sunt, Cartesius in eam 
lapsus est opinionem, ut differre ea omnino negaret. 
Bene Hobbesius Obj. III, 104 „non modo scire, inquit, 
aliquid verum esse, sed et credere vel assensum prae- 
bere aliena sunt a voluntate; nam quae validis argu- 
mentis probantur, vel ut credibilia narrantur, volentes 
nolentes credimus" ; in quibus nomina nolentes volentes 
hoc dicunt, non dari in eis neque electionem neque 
effectionem ; ac frustra Cartesius studuit haec eludere. — 
At si vel maxime verum esset hoc Cartesii decretum 
de voluntate, quaeso, quid fiet? Est ea nullis finibus 
circumscripta; ergo ad arbitrium affirmabit et negabit 
nec in verum incidet nisi temere ac nullo consilio. 
Quod cum minus placeat, negat Cartesius indifferentiam 
pertinere ad essentiam humanae libertatis Resp. VI, 161 ; 
pro hac, ut ajunt, formali libertate inducit materialem, 
quae convenientibus naturae se mancipet, ut tamen pos- 
sit abhorrentibus in servitutem se dare, sed faciat illud 
capto consilio et liberrima voluntate. Is est assensus, 
quem veris accommodamus, facilis; sed videndum est, 

ne ea libertas sit appellanda, cum rei veritate com- 
moti non possimus non judicare veram esse eam. Per- 
exiguus in hac re est finis veri et falsi ; ratio notionum 
et judicii ex his facti est eadem atque ratio deliberandi 
et consilii capti; illa actio est intellectus, haec volun- 
tatis; verum ea inter se multis modis colligata atque 
implicata sunt, cum et cognitio caute, prudenter, cir- 
cumspecte facienda sit et electio scienter intelligenterque 
instituenda; at proprie dicendum est, veritati nos libenter 
assentiri, consilium libere capere. — Jam latius secun- 
dum Cartesium voluntas patet quam intellectus; hoc 
parum ad rem; nam quod nullo modo cadit in intel- 
lectum, non in rationem, non in imaginationem, non 
in sensus, quid ei est cum voluntate, quae ne ipsa qui- 
dem est sine aliqua cogitatione et modus est cogitandi ? 
Novum illud et inauditum, quod ait, in quibus aliquid 
non sit perspicne cognitum, in eo esse paria ad diversa 
judicia momenta; nam verisimilioribus assensum ad- 
jungimus, vera cum nondum percipimus ; haec est natura 
mentis; sunt ea, ut ajunt logici, praevia judicia et im- 
perfecta, quae cum vera reppererimus , perficiuntur. 
Quod deinde habet, verum est, si prius ex nostra sen- 
tentia emendatum fuerit: errorem esse, cum ea pro 
veris habeamus, quae non sint a nobis vere cognita h. e. 
ut ipse interpretatur, clare et distincte, ut nobis placet, 
ita, ut cognitio cum re plane consentire reperiatur. 
Ipse hujus erroris causam in libertatis arbitrii non recto 
usu sitam esse ait ; nobis placet in cognoscendo errorem 
inde fere proficisci, quod judicia saepe non ad regulam 
veritatis tanquam ad lapidem Lydium examinaverimus ; 

quod quale sit numque vitio semper sit vertendum, nunc 

quidem in medium relinquimus, ac prius de Cartesianis 
placitis, quae sentimus, expromere pergemus. Atque 
id quidem evidens est sensuum eum judiciis, quoniam 
saepe in his fallebatur, quam plurimum esse diffisum; 
ad corporis commoda paranda et incommoda defen- 
denda, non ad indagandas veritates data esse opina- 
batur; in his quoque voluntatem arguit, si quis forte 
insciens venenatum pomum edisset; sed in hydropico 
et similibus ab horrido illo decreto recessit et sensuum 
fallaciam quandam dixit esse ; hoc concesso etiam eorum 
errorum, qui pertinent ad mentem, partem nonnullam 
ab arta unione corporis et animi repetebat, qua mens 
a prima infantia corporis potissimum velut vinculis con- 
strictat eneretur. Nimirum ipse corporis affectionibus 
plurimum tribuebat; nam fieri interdum, ut phrenetici et 
dormientes varias species videant aut sibi videantur vi- 
dere, quae oculis propterea non objiciantur; id evenire, 
si vapores cerebrum pulsantes partes illius, quae visioni 
inserviant, eodem modo disponant, quo ipsas mediante 
oculo disponerent objecta externa, si adessent**); et 
difficillimum ac multae industriae et laboris fatetur 
esse, contra mendacia affectuum bene praeparatum ha- 
bere animum®’); eaque jam ab initio professus est: ani- 
mum adeo e temperamento et organorum corporis 
dispositione pendere, ut si ratio aliqua possit inveniri, 
quae homines sapientiores et ingeniosiores reddat, quam 
ad id tempus fuerint, illam in medicina quaeri debere**). 
Adeo mentem corporis mole oppressam censebat. 

Contra hos sensuum errores in auxilium vocat alios 
sensus, memoriam, intellectum; intellectum cum adhibet 
«) Diopt. c. VI, § 17. “) de pass. II, 209. «) Meth. 38. 

ad sensuum perceptiones optime facit, velut in remo, 
qui fractus apparet, sive tactu id emendamus, sive alia 
ratione, sic fere progredimur, ut rationem tam subitae 
mutationis quaei;amus; cumque aliunde constet non hic 
aquam esse causam, cum praesertim remus ex aquis 
eductus cohaereat, non esse judicamus fractum, sed ap- 
parere, ac deinde indagamus, cur ita appareat. Quae 
causae investigatio ad intellectum pertinet, qui proprie 
dicitur. — Similia sunt innumerabilia, quae primum 
praebent menti materiam falsi judicii. Turris quadrata 
e longinquo rotunda saepe videtur; nam ea est ocu- 
lorum nostrorum constitutio, ut certo intervallo qua- 
drata non distinguant a rotundis; cumque in sensuum 
perceptionibus ex iis, quae bi nuntiant, mens judicet, 
non potest non judicare turrem esse rotundam; cum 
appropinquamus, agnoscimus errorem, at is non erat 
vitio ducendus nec e voluntate pendebat. Ac licet postea 
noverimus turrem hanc quadratam esse, non tamen 
certo intervallo possumus a nobis impetrare, ne appa- 
reat rotunda; vetat aciei natura nec inveterata consue- 
tudo culpanda erat. Ea caeli descriptio, quae a Ptole- 
maeo nomen accepit, diu obtinuit inter viros doctos; 
quid mirum, cum et terra stare sentiatur et sol currere 
cernatur? falsa evicta est esse; visis scilicet nitebatur, 
sed visis non omni ex parte satisfaciebat; itaque con- 
traria ratio velut exercendo ingenio a Copemico as- 
sumpta est et, cum melius succederet, tanquam vera 
recepta; quae postea a Kepplero et Newtonio ita est 
explicata et omnibus partibus perfecta, ut astronomi 
glorientur, nullam esse tam absolutam omnibus numeris 
scientiam quam hanc, quae caeli mechanica appellatur. 

Hoc unde habet? quia rationes cum rebus ac res cum 
rationibus conveniunt. Hoc tanquam luculento exemplo 
discitur, veritatem et posse inveniri et inveniri pau- 
latim, ut, si non prius desistamus quaerere, dum cognitio 
plane quadret in rem, bonam de invenienda spem ha- 
bere possimus. Neque sensuum ea natura est, ut timen- 
dum sit, ne parum faciant ad rerum cognitionem; ad 
vitam degendam qualescunque perceptiones sufficiunt, 
sed ne eae quidem a scientia tam remotae sunt sem- 
per, quam volebat Cartesius; at curiosis et attentis 
quam multa suppeditant ad naturam rerum e tenebris 
evolvendam ; atque ea ipsa mens, quam Cartesius sensi- 
bus velut inimicam opposuit, quid repertum est esse aliud 
quam id quod cognoscit has res et his rebus cognoscen- 
dis sibi ipsum innotescit? — Neque in sensibus solum 
est, quod praebeat saepe materiam errandi, sed multo 
magis in formulis philosophorum componendis ratio- 
nibusque concludendis; velut Cartesius, cum verum sit, 
me cogitare et esse, quoniam vera et clara et distincta 
soleant esse, claritatem et distinctionem cum hujus sen- 
tentiae, tum omnium veritatum notam falso constituit; 
idem quia videbat voluntatem debere actionem nomi- 
nari, quidquid in mente actio videbatur esse, ad volun- 
tatem pertinere judicavit; et quoniam nobis, cum simus, 
dulcissima et gratissima haec vita est ac melius saepe 
videtur esse quam non esse, habuit existentiam pro per- 
fectione. Possum alia id genus enumerare, quae omnia 
in eo falsa sunt, quod in rebus considerandis similia 
animadvertebant, dissimilia negligebant, in quo omnis 
fere philosophorum error consistit; quod cum maximi 
intersit, ut certo sciamus, itane res se habeat, placet 

in hoc quasi campo errorum paululum latius excurrere, 
ac majore negotio investigare, quo ex fonte aliorum 
clarissimorum philosophorum errores manasse videantur 
ut, si ad unum facile omnes referantur, sententia nostra 
et probabilior aliquanto et certior evadat. Ac primum 
quidem Lockius, quidquid animo cernimus, id omne 
oriri a sensibus ratus est, quando quidem remotis sen- 
sibus, qua ratione scientia et cognitio pariatur, nullo 
modo perspici possit atque omnes ex usu rerum no- 
tiones petant; hoc modo, quia usu rerum menti quasi 
innotescunt, ex usu rerum fluxisse eas affirmat. — 
Monades statuit dari Leibnitius seu substantias sim- 
plices, quia dentur composita, neque enim esse com- 
posita nisi aggregata simplicium; verius erat dici sim- 
pliciorum, ac verissimum partium minorum quam erat 
totum, quae partes utrum sint simplices an compositae, 
inde non liquet. — Kantius, qui, ut aeternam acerri- 
morum ingeniorum dissensionem componeret, philoso- 
phiam a rebus sola ratione vel solis sensibus perci- 
piendis avocavit et suos cuique parti et certos fines 
constituit, in hoc errore versatur, ut, quae natura menti 
indita et infixa sunt, quae a priori esse ajunt, ea, quia 
non proficiscuntur ex usu rerum, sed antecedere illum 
videntur, dicat contendatque non esse in re, verum in 
mente sola ; non vidit magis esse consentaneum, et esse 
ea in rebus et esse in mente; sed quia cognitio horum 
principiorum non pendet ex usu rerum, idcirco censuit 
non dari ea in usu rerum, sed rebus quodammodo a 
mente affingi. Atqui evidens est, licet notiones tem- 
porum et spatiorum a priori insint in animo, nihilo 
tamen secius, cum applicamus ad res, non tam nos in 

res, quam res in nos imperium exercere; quare enim 
huic ramo tria folia tribuimus, alteri novem, nisi quia 
non tam nos rebus, quam res nobis hos certos numeros 
praebent? 

Jam tota ratio Fichteana hoc argumento conclusa 
est: naturam rerum mihi h. e. menti meae, quae ad 
res contemplandas se convertat, non obversari, nisi qua- 
tenus cogitatio quaedam et comprehensio sit h. e. qua- 
tenus mens res intueatur; hinc sequi, ut omnis rerum 
natura omnino sit contemplatione mentis effecta. Quid 
certius ac verius quam id, quo haec oratio fidem sibi 
confirmat? nam cum ea est mentis nostrae natura, ut 
omnis perceptione rerum et cogitatione constet, quid 
potest esse magis consentaneum, quam nihil quodam- 
modo ad nos pertinere, quam quod firme graviterque 
comprehenderimus? deinde cum animus noster semper 
agat aliquid nec tam quiete, quam agitatione rerum et 
volutatione delectetur, neque nobis scientiam ullam com- 
paremus, nisi mentis aciem intenderimus : quid magistra 
ac duce natura clarius et illustrius esse potest, quam 
omnis rerum cognitionis sine aliqua opera nostra men- 
tem participem non fieri? Haec negare quis animum 
inducat? at ex his parva quam magna, ex his certis 
quam incerta, ex his veris quam incredibilia Fichte 
commentus est. Ad mentem nostram nihil pertinet 
nisi quod cognitum ac perspectum sit; inde efficit, nihil 
ut pertineat ad rerum naturam, nisi quod mens antea 
finxerit et formarit. Sine aliqua opera nostra nihil 
cognoscimus; inde concludit, omnia ex animo originem 
trahere. Earum rerum scientiam et artem, quas ani- 
mus sibi comparavit, quibus utitur tanquam suis, quae 

sunt ex universo collectae et in brevius coactae velut 
aliquod proprium universum et suum, ponit esse non 
partem universi, sed ipsum universum; mentis operam, 
sine qua nihil neque sentitur neque percipitur, ait esse 
solam rerum effectricem. Nec melior sane ratio est, 
qua ex mentis natura rerum naturas voluit aptas esse. 
Quoniam, ait, mentis est semper aliquid agere, affir- 
mare vel negare, neque potest, cum ad finitas tantum 
res se queat applicare, non fines sibi ipsi circumscri- 
bere: ea necesse est velit et affirmet, quae uno nomine 
mundi complectimur. In quo quanquam illud verum 
est, nos sentire finibus nos circumscriptos esse, illud 
falsissimum, hos fines continuo illa qualia esse, e quibus 
in omni natura cohaerente et continuata cum omnibus 
suis partibus effectus est mundus. 

Schellingius ,' postquam ab extruenda animo natura 
totus se ad dei et animorum fata canenda contulit, 
Aristotelem amplexatus, censebat materiam esse t6 
dwdftet Svj rem non tam effectam, quam initium rei 
efficiendae, quo in genere voluit contineri et deum et 
animum et quidquid ubique est; quod placitum postea 
nullo verbo adjecto, cur id facere liceat — neque enim 
licet — ad physicorum materiam transtulit, parum con- 
siderans huic cum illa nihil nisi nomen convenire. De 
Hegelio nihil dicam hoc loco, quia ab aliis de boc 
praeclare disputatum est. Lotzium et Herbartum non 
praetermittam, qui hanc, quae sensibus subjecta est ma- 
teria, quae locum aliquem tenet et intervallis distingui- 
tur, oriri docent ex iis rebus, quae non modo non 
cadant sub sensus, neque alicubi cogantur esse, sed 
simplices sint nec dividi queant in partes neque sint 

materies, sed id ex quo materia Jiaec varia et multi- 
formis conflata sit. Quae sententia aliena est a physi- 
cis, a quorum opinione profecta videtur; hi enim pleri- 
que tanquam causam materiae ponunt esse corpuscula 
quaedam, quae sensibus nostris hebetibus et infirmis 
non queant percipi, ut tamen ea o mni materiae quali- 
tate minime careant; at Lotzium et Herbartum si se- 
quare, materia fluit ex rebus, quae a specie et qualitate 
hujus materiae remotissimae sunt; quod qui fiat, intelligi 
nullo modo potest. — His exemplis inter se collatis 
perspicuum est, philosophos labi in sententia et errare, 
vel propterea quod, quae in quibusdam rebus habentur, 
ad omnes pertinere arbitrantur, vel propterea quod, 
quae aliqua ex parte similes sint res, eas putant in 
omnibus consentientes atque ejusdem esse naturae: quo- 
rum duorum errorum unus fons unaque origo est, nam 
committuntur, cum in rerum naturas, abrepti unius ve- 
ritatis amore, non tales, quales sunt singulae, inquirant 
ac partem pro toto sumant. Non aliter hac de re sta- 
tuit Spinoza suadetque, ut minime abstracte procedamus, 
ne quid de aliqua re affirmemus, quod actu in ipsius 
conceptu non est. — Longius digressa est oratio nostra, 
ad Cartesium revertatur; apud ipsTim exemplum extat 
erroris nostrum ad morem explicati; nam quaerit c. II 
de formatione fetus, unde error natus sit mentem et 
vim vitalem pro una eademque re habentium; has red- 
dit causas; primum quia mens sit principium quorun- 
dam motuum, hinc effici videri, omnium motuum cau- 
sam eam esse; deinde quia mortua corpora et vita 
careant et mente, hinc mentem non a vita separatam 
esse; tertiam causam esse, quod in ignoratione internae 

corporis naturae ejosque partiam configurationis versa- 
rentur; quae non multum dissident a nostris; similiter- 
que ait parte causae et tota causa spectata longe di- 
versas existere rationes. 

De causa erroris ipse sensit Cai-tesius, non posse 
omnem in liberum arbitrium conferri; sed esse multa, 
quae specie veritatis animum in errorem illiciant. In 
methodo praecipitantiam et anticipationem saepius in- 
crepuit; quae ad mores pertinent, quas vitandas censet, 
ne erroribus simus obnoxii; negat fieri oportere, ut 
prius rei assentiamur, quam omnibus ex partibus exa- 
minaverimus. Sunt illa vitia saepe causae errorum; 
neque essent, nisi insideret in animo flagrantissimum 
quoddam desiderium veritatis, quod velat stimulis exci- 
tat ad eam citius arripiendam. Sed praeterea causae 
errorum sunt plurimae: sunt in moribus, sunt in in- 
geniis, sunt in rebus; ipsorumque errorum diversa ge- 
nera sunt. Sunt qui digni sunt, censoria velut nota qui 
afficiantur; sunt qui omni vituperatione carent, velut 
si quis in nomine errat, cujus error nullus est, ut est 
apud Jureconsultos, si de corpore constat; sunt quidam 
inter hos et illos medii inteijecti, qui partim excusa- 
tionem habent, partim in vituperationem incurrant. 
His in erroribus exagitandis et expellendis maxime oc- 
cupatus fuit, sed qui in eis, quae gravissima sunt, Car- 
tesium secutus est, Malebranchus in eo libro, qui est de 
inquirenda veritate; praecipuus est in enumerandis at- 
que emendandis, qui Kantio se in disciplinam tradide- 
rat, Kiesewetter in logicorum parte II. — Discrepant 
omnino de his philosophorum sententiae; Stoici cum 
Cartesio facientes errores et peccata hominum inde re- 

petebant, quod ratione non recte uterentur. Thomas 
Aquinas in divinis rebus praesumtionem putat esse 
matrem errorum, cum reputent homines, sese totam dei 
naturam intellectu suo metiri, aestimantes scilicet totum 
esse verum, quod eis videatur, et falsum, quod eis non 
videatur; c. gent. 1. I, c. 5; in humanis defectibilem 
esse intelligentiam nostram propter permistionem phan- 
tasiae et sensus 1. III, c. 91. — Kantius, cum veritatem 
censeat esse eam perceptionem, quae in rem quadret, 
et perceptionem subjecto, ut ajunt, contineri, rem ob- 
jecto, erroris voluit eam naturam esse, ut id, quod 
subjecti tantum sit, objecti esse putetur; nam duo con- 
currere ad perceptionem veri, sensus et rationem; cum 
ratione cum quid prorsus conveniat, non esse errorem; 
in sensibus, cum non sit judicium, ne errorem quidem 
esse; quae cum ita sint, necesse esse non in bis sin- 
gulis, sed conjunctis errori locus sit; esse, quotiens- 
cunque sensus ita se rationi immisceant, ut, quae solum 
ad subjectum pertinent, cum iis, quae ad objectum per- 
tinent, concurrant illamque de via quasi deflectant**). 
Quid haec sibi velint, difflcile est enodare; aliqua eis 
lux affunditur ex iis, quae sequuntur, ubi est: ad ex- 
pellendum errorem esse unicuique cognitioni suum in 
mente locum tribuendum, ut singularum natura perspecta, 
quae necessitudo inter plures intercedat, cognoscatur. 
Sed omnia Kantiana animo si perlustrarimus, non erit 
dubium, quin haec senserit : errorem esse, cum ea, quae 
in mente occurrant, vel passim vel semper, nulla ad- 
hibita subtilitate quaerendi, ad naturam rerum refera- 
mus; sed errorem difficulter vitari, cum ea sit mentis 
**) Critic. op. maj. ed. II, p. 350 et 51. 

nostrae natura, ut vix nobis possimus temperare, quin 
quaedam, quae sunt subjecti potius propria, transfera- 
mus ad objecta. — Fichtio placuit errorem esse veram 
sententiam, sed quae a suo loco in alienum translata 
' sit; nam negat fieri posse, ut quicquam perverse dica- 
tur, nisi in alia parte vere dicatur; quod ni ita esset, 
ne in mente esse illud quidem posse**). Hegelius existi- 
mavit errorem esse particulam aliquam veritatis vel 
eam veritatem, in qua non sit perfectio neque abso- 
lutio, sed unde natura vehamur ad aliam veritatem 
quaerendam; hanc particulam si quis mordaciter teneat 
eamque tanquam omnem veritatem amplexetur, errorem 
esse. Fichteanus error confundendis rebus committitur, 
Hegelianus continuatione rerum discerpenda; quae de- 
finitiones omnibus generibus errorum parum conveniunt; 
causam erroris vix licet suspicari, quam in homine 
existimaverint: utrum, solo arbitrio hominem, qui in 
errore versetur, omnia miscere vel ad unam sententiam 
rejectis ceteris se applicare, an esse aliquid in rebus, 
quo in hanc viam ingrediendam veritatis specie sit 
illectos. 



IV. 

In liberum arbitrium onmes omnino errores Carte- 
sius contulit, ut tamen hoc parte culpae levaret conce- 
deretque multa in rebus vel natura nostra esse, quae 
intellectui fucum facerent, quibus vix atque aegre re- 
sisteretur. Dubito an hoc excogitarit, deum ut a cri- 
mine liberaret, quem rerum cognoscendarum auctorem 
ac velut fidejussorem introduxerat; qua in parte, de qua 
**) Jus nat. c. 37. 

ultimo hoc loco nobis dicendum est, plurimum aestua- 
bat laborabatque. Haec fere in hanc rem ab eo allata 
sunt: Quamdiu, ait, de deo tantum cogito, a quo habeo, 
quidquid habeo, erroris aut falsitatis nullam causam 
deprehendo ; sed mox ad me reversus experior me tamen 
innumeris erroribus esse obnoxium, quorum inquirens 
causam animadverto non tantum dei sive entis summe 
perfecti realem et positivam, sed etiam, ut ita loquar, 
uihili sive ejus, quod ab omni perfectione summe abest, 
negativam quandam ideam mihi obversari et me tan- 
quam medium quid inter deum et nihil sive inter sum- 
mum ens et non esse ita esse constitutum, ut, quatenus 
a summo ente sum ereatus, nihil quidem in me sit, 
per quod fallar, aut in errorem inducar; sed quatenus 
etiam quodammodo de nihilo sive de non ente parti- 
cipo h. e. quatenus non sum ipse summum ens, desunt- 
que mihi quam plurima, non adeo mirum est, quod 
fallar; hinc intelligo, contingere ut errem, quod facultas 
veri judicandi, quam a deo habeo, non sit infinita. Verum 
tamen cum error non sit pura negatio, sed privatio 
sive carentia cujusdam cognitionis, quae in me quodam- 
modo esse deberet, neque videatur deus facultatem ali- 
quam dedisse, quae non sit in suo genere perfecta, sive 
quae aliqua sibi debita perfectione sit privata, cumque 
iu mentem veniat non posse a summo rerum omnium 
conditore quicquam factum esse, quod non sit omnibus 
numeris absolutum, et velle deum semper id, quod est 
optimum: accidit, ut haereat animus stupore miretur- 
que, num forte melius sit nos falli *^)? Multa hic occur- 
runt, quae dissuadent, ne quid incaute inconsiderateve 
*’) Med. IV. 

judicemus: primum nobis jam constat, naturam nostram 
esse limitatam, deum infinitam, ab eoque multa fieri 
posse, quorum causas ignoremus; ob eamque causam 
totum quoque illud genus, quod a fine peti solet, in 
physicis nullum usum habet; est enim temeritatis, fines 
dei velle investigare. Deinde non una aliqua creatura 
separatim, sed omnis rerum universitas spectanda est, 
quotiens, num opera dei perfecta sint, inquirimus; 
quod enim fortasse non immerito, si solum esset, valde 
imperfectum videretur, ut habens in mundo rationem 
partis est perfectissimum. Tum amplisissima est volun- 
tatis libertas, qua perficitur judicium, quae quamvis in 
deo sit major quam in me tum ratione cognitionis et 
potentiae, quae illi adjunctae sunt redduntque ipsam 
magis firmam et efficacem, tum ratione objecti, quo- 
niam ad plura se extendit, non tamen in se formaliter 
et praecise spectata major videtur ; hujus liberi arbitrii 
perverso in usu inest ea, quae formam erroris consti- 
tuit, privatio in ipsaque operatione, quatenus a me pro- 
cedit. Iterum dicit esse de ratione intellectus finiti, ut 
multa non intelligat, et de ratione intellectus creati, 
ut sit finitus; at de voluntatis esse essentia, ut infinite 
pateat; hunc errorem, quia non sit ens, sed defectus, 
a concursu dei immunem esse. Hactenus Cartesius; 
hae omnia ad duo capita redigi possunt, primum, esse 
de natura intellectus creati, ut sit finitus, deque natura 
intellectus finiti, ut multa non intelligat ; at voluntatem 
esse infinitam, quae cum non habeat, quid sequatur, 
facile eam vagari errore; deinde perfectionem universi 
quaerendam esse, ad quam cum singulae partes refe- 
rantur, ut partes esse perfectissimas, per se spectatas 

videri imperfectas neqae debuisse deum in singulis par- 
tibus omnes perfectiones ponere, quas in aliquibus po- 
suerit. His alia inculcata sunt, quae fere in eam sen- 
tentiam dicuntur: non posse rationem afferri, qua pro- 
bemus deum nobis majorem, quam dederit, cognoscendi 
facultatem dare debuisse; nec posse nos conqueri, quod 
deus non majorem vim intelligendi sive majus lumen 
naturale dederit; pro eo, quod largitus sit, esse potius 
gratias agendas illi, qui mihi nunquam quicquam de- 
buerit, non autem esse, quod putem me esse privatum 
sive illum mihi abstulisse, quae non dederit. Quan- 
quam facile fieri potuisse, ut, etiamsi manerem liber et 
cognitionis finitae, nunquam tamen errarem, nempe si 
vel intellectui meo claram et distinctam perceptionem 
omnium, de quibus unquam essem deliberaturus, indi- 
disset; vel tantum si adeo firmiter memoriae meae im- 
pressisset, de nulla unquam re esse judicandum, quam 
clare et distincte non intelligerem , ut nunquam ejus 
possem oblivisci; ac facile intelligi, me, quatenus ra- 
tionem habeo totius cujusdam, perfectiorem futurum 
fuisse, quam nunc sum, si talis a deo factus essem. 
Sed non ideo posse negari, quin major quodammodo 
perfectio sit in tota rerum universitate, quod quaedam 
ejus partes ab erroribus immunes non sint, aliae vero 
sint, quam si omnes similes sint; quae sententia ad 
illud, quod supra dixi, alterum caput pertinet. — In 
natura corporis contemplanda novae ortae sunt diffi- 
cultates ; hic, ut abscissi pedis fallentem sensum excuset, 
ait eam esse corporis naturam, ut nulla ejus pars pos- 
sit ab alia parte aliquantum remota moveri, quin possit 
etiam moveri eodem modo a qualibet ex iis, quae inter- 

jacent, quamvis semotior illa nihil agat, nec his mo- 
tibus, qui fiant in ea parte cerebri, quae immediate 
mentem afficiat, nisi unum aliquem sensum inferri; qui- 
bus ita se habentibus nihil melius potuisse excogitari, 
quam si eum inferat, qui ex omnibus, quos possit in- 
ferre, ad hominis sani conservationem quam maxime et 
quam frequentissime condudat; experientiam autem 
testem esse, tales esse omnes sensus nobis a natura in- 
ditos, quos non esse mirum in quibusdam tamen fal- 
lere Nam praecipuam et maximam esse hominis 
perfectionem, ut firmam sibi facilitatem paret ab erro- 
ribus cavendi et studium et operam collocet in eis cum 
animadvertendis tum emendandis**). Haec assecuturos 
esse nos, si nullis rebus nisi clare et distincte cognitis 
assentiamur, et in eis, quae sensibus percipiuntur, his 
utamur conjunctis et praeterea memoria et intellectu 
emendemus. Verum, cum rerum agendarum necessitas 
non semper tam accurati examinis moram patiatur, 
fatendum esse, humanam vitam saepe erroribus esse ob- 
noxiam et naturae nostrae infirmitatem esse agnoscen- 
dam**). His sententiis ex aliis libris vix quicquam, 
quod quidem alicujus momenti sit, addendum videtur, 
praeterquam quod Epp. I, 115 ait se iis, quae modo 
exposuimusj conatum esse propositam de errorum causa 
difficultatem illustrare, intelligendo scilicet, deum mun- 
dum creasse perfectissimum; nam posita contraria sen- 
tentia cessare prorsus hanc difficultatem ; etEpp. 1,110 
affirmate dicit, deum adducere omnia ad perfectionem 
suam i. e. omnia collective, non singula sigillatim; 
etenim hoc ipsum, quod singularia quaedam pereant, 
«) Med. VI. »■>) Med. IV, 30. «) Med. VI ult. 

alia vero in locnm eorum renascantur, unam, esse ex pri- 
mariis universi perfectionibus. 

Explicatis de hac re Cartesii sententiis apparet, ar- 
duum ab eo opus susceptum fuisse, ut a deo optimo 
maximo in manifesta imperfectione mundi culpam omnem 
averteret. Hoc sibi persuaserat*') perspicuum esse, non 
magis fieri posse, ut falsitas sive imperfectio a deo 
esset, quatenus imperfectio esset, quam ut veritas sive 
perfectio a nihilo, vel, ut illud breviter dictum est, 
haud inepte quaeri, si deus esset, unde malum esset, 
si non esset, unde bonum. Multa in hac materia 
tractanda strictim percurrit, sed parum feliciter res ei 
successit; adeo omnes rationes haesitant et vacillant. 
Sed antequam singula velut ad obrussam examinemus, 
pauca quaedam monenda sunt. In primis tenendum 
est, magnam esse differentiam inter ignorantiam et er- 
rorem; ignorat, si quis non habet scientiam alicujus 
rei; errat, si credat se habere, sed sequatur, quod fal- 
sum est et a re discrepat. Deinde cavendum est, ne 
nomina negativi et positivi falso nobis imponant; ve- 
ritas et error proprie referuntur ad mentem, in qua 
sunt et ex hac parte positiva sunt; sed veritas praeterea 
refertur ad rem aliquam, quacum convenit; error est, 
cum sententiae vel nulla omnino res respondeat vel non 
ea, quae creditur respondere. Hinc facile quis fallitur, 
opinatus veritatem esse positivum quid, errorem nega- 
tivum, ut veritas videatur ens, error non ens, cum 
utrumque positivum sit et ponat aliquid, nec referat, 
quod verum iu re sit, falsum in 'imaginatione tantum. 
Tertio loco attendendum est, quid sit nomen nihili; 

«*) Meth. 25. 

quod ex theologorum de creatione doctrina petitum non 
rem aliquam designat, sed, cum dicunt, res ex nihilo 
factas esse, hoc dicunt, cum res antea non fuerint, deo 
jubente coepisse esse; neque in his nomen ex nihilo 
materiam significat ex qua, sed excludit; quare si dici- 
mus rem ex nihilo factum esse, idem est atque illud: 
rem a deo creatam esse. Denique de negatione et pri- 
vatione aliquid dicendum est : negatio logicorum est rem 
non esse asseverantium; privatio secundum Cartesium 
carentia est cujusdam perfectionis, quae in aliqua re 
quodammodo esse debebat, sive, ut Wolfius in Ontolo- 
gicis definivit"), defectus alicujus realitatis, quae esse 
poterat seu quam esse per se non repugnat; ac potis- 
simum, cum aliquid ita ad rem pertineat, ut in iis, 
quae rei naturam constituunt, adnumerandum esse vi- 
deatur, si deest, defectus vel privatio appellatur, uimi- 
i-um quia rem vel deficit aliquid de natura sua vel 
privari suis videtur. Itaque cum scientia naturae ho- 
minis aptissima sit, error est defectus vel privatio, non 
quo nihil sit, sed quia erranti deesse aliquid videtur, 
quod ad naturam hominis pertineat; neque malitia non 
ens dicendum erat, quia non debebat esse, quasi nihil 
esset omnino, quemadmodum dixit CartesiiTs quodam 
loco, si modo recte memini. — Tandem perfectio quid 
sit quaeritur; hujus naturam Cartesius non necessarium 
duxit esse prius definire ac describere, sed in eorum 
habuit numero, quae sint simplicissima ac per se nota, 
quae explicando obscurentur potius quam illustrentur"); 
est igitur perfectum id, quod, ubi animadvertimus, non 
possumus non judicare adesse. Sed interdum tamen 
«*) p. I, §. 273. «) Prine. 3. 

perfectionis exempla qnaedam nominavit, ex quibus haud 
scio an, quid valeat hoc nomen, cognosci possit. Olim 
in Germania cum in primis elementis philosophiae 
quaerendis animum defixum haberet**), velut forte for- 
tuna occurrebat, omnia opera, quibus diversi artifices 
inter se non consentientes manus adhibuissent, raro 
tam perfecta esse quam quae ab uno absoluta fuissent; 
idem cerni et in urbibus extruendis et in civitatibus 
instituendis et in scientiis inveniendis. Haec est illa 
perfectio, cujus postea apud Leibnitium et Wolfium haec 
descriptio est**): perfectionem esse consensum in varie- 
tate seu plurium a se invicem differentium in uno; 
ipsum consensum esse tendentiam ad idem aliquod ob- 
tinendum; imperfectionem esse dissensum in varietate; 
dissensum ipsum consistere in contrarietate tendentia- 
rum ad unum aliquod obtinendum; sive perfectionem 
esse convenientiam partium ad totum aliquod compo- 
nendum. Ad hunc modum quae se habebant, et perfecta 
dicebantur et pulchra et ex his teleologia, quae vocata 
est, repetebatur, quia in his ratio quaedam et consilium 
rerum disponendarum esse videbatur et omnia ordinante 
natura ad finem aliquem perduci. Ab hoc genere per- 
fectionis Cartesius minime est alienus; nam et in 
Dioptricis explicat, quo modo natura visui prospexerit, 
et in corpore humano sic ait esse omnia constituta, nihil 
ut ad conservandum melius conduxisset**); verum parum 
in his sibi constabat, de quo infra dicemus. Est et alia 
perfectio, quae non in disponendis ordinandisque rebus 
cernitur, sed in ipsa rerum varia ac multiplici existentia 
consistit, ut Cartesio quidem visum est. Nimirum esse 
**) Meth. 7, 8. «) Wolf. Ontolog. § 503. «) Med. VI, 45. 

cum poneret in perfectionibus, non potuit non sibi per- 
suadere, omnia, quaecunque sunt, quando quidem sint, 
esse perfecta; haec existentia quamvis de omnibus, 
quamdiu sunt, eadem ratione praedicetur, tamen gradus 
quosdam statuit et existentiae et perfectionis; deum 
esse et qui summe sit et summe perfectus sit ; huic sub- 
jecta esse finitam substantiam, accidens, modum, quae 
et minus sint et sint minus perfecta. Haec ratio ad- 
modum est infirma ac debilis; nam pro eo, quod dixit 
existentiam esse perfectionem, in hac ratione depre- 
henditur dici, sempiternum esse vel esse a. se per- 
fectionem esse; inde alterum utrum colligendum est: 
aut cum esse perfectio sit, omnia, quae sint, in eadem 
esse perfectione, aut, sempiternum vel a se esse cum 
sit perfectio, res, quae non sint a se nec sempiternae, 
non esse perfecta, aut harum rerum imparem esse ra- 
tionem neque esse omnino eas inter se comparandas; 
ac si vel ma xim e demus veniam existentiam pro per- 
fectione habendi, una est omnium rerum perfectio, quae 
cum sit, nihil obstat, quominus innumerabiles aliae in 
rebus imperfectiones sint; at in hac parte Cartesius 
tandem in eum delapsus est errorem, ut opinatus sit, 
quo plures sint res ac magis variae, nulla ratione ha- 
bita, quam sint bonae vel convenientes inter se, eo 
perfectiorem esse mundum. Med. IV, 28; Epp. I, 110. 

His praemissis veniamus ad decreta Cartesiana sub- 
tilius examinanda; ac primum quidque videamus; sed 
tenendum est quam maxime, constare Cartesio, deum 
perfectissimum esse nec facere nisi perfectissima. His 
velut vestigiis insistens nullam repperit in deo causam 
erroris; sed cum error adsit tamen et ubique praesens 

sit, neque sit a deo, creditur esse ab eo, quod non sit 
deus; qui cum sit summe ens, fingitur error originem 
trahere a non ente sive nihilo. Haec aut nihil dicunt 
aut sunt falsissima; nam nihili nulla sunt praedicata, 
nulla essentia, nullae facultates; quidquid ex nihilo ajunt 
esse theologi, id omne volunt esse, cum antea non fue- 
rit, per solum deum; itaque qui errorem confert in ni- 
hilum, is omnem confert in deum; at si nihil pro re 
habeatur nescio qua, quae in creandis rebus dei poten- 
tiam infregerit neque omnes perfectiones receperit, id 
quod veteres de materia sentiebant inerti et cessatura, 
si nemo moveat, hoc Cartesius, ut erat animus ejus 
Christianis dogmatis addictus, ipse respuisset et asper- 
natus esset. Quod nos querimur nonnunquam, res hu- 
manas fragiles esse et inanes, omnem vitam nihil esse 
vel umbram fallacem, est ea ipsa imperfectio nostra, 
non causa hujus imperfectionis, sed ea demum quae- 
renda est. — Neque, quoniam judicandi facultas, quae 
in nobis est, non est infinita, efficitur, ut erremus, sed 
ut non omnia cogitatione complectamur sive in ignora- 
tione quarundam rerum versemur; sed cum finita vi- 
deatur esse ea, in qua collocati sumus, mundi consti- 
tutio, ab hac ignoratio haec videtur debuisse abesse. 
Ne ipsi quidem Cartesio haec ratio satisfecit; monet, 
ne quid temere de hac re, ne quid incaute; nos esse 
finitos, deum infinitum; sed id ipsum quaerimus, cur 
sit; nam finitum sive limitatum esse imperfectio est 
secundum Cartesium; neque liquebit, si omni ex parte 
finiti sumus, unde sit notitia infiniti, quae est in nobis. 
— Prohibet hoc loco Cartesius, ne id nobis praesuma- 
mus, ut fines dei indagare velimus; quorum cum duo 



Digitized by Googie 




55 



sint genera, alterum, quod cernitur in singulis rebus 
apte et ratione quadam compositis; alterum, quo quae- 
ritur, rerum universitas ad quid velut ultimum perven- 
tura videatur, in quo consistat nec tendat ulterius: 
illud, quod immanentium vocant, admittit nonnunquam, 
ut supra demonstratum est, hoc, quod transscendentium 
appellatur, prorsus rejecit; sed ne in priore genere pro- 
bando sibi constat ; nam in Med. VI, 45, ubi ratio per- 
fecta videtur, probat et admiratur, eodem loco p. 43, 
ubi de imperfectis agitur, reprobat hanc rationem tan- 
quam denominationem extrinsecam, sumptam a cogita- 
tione nostra, exempli gratia, hominem aegrotum et ho- 
rologium male fabricatum comparante cum idea homi- 
nis sani et horologii recte facti. Alterum genus plane 
exterminavit ac negavit, fines, quos deus sibi propo- 
suerit in creando universo, ingenii nostri viribus posse 
comprehendi*^. Manet igitur propositio: mundum esse 
perfectissimum, neque, cujus hae perfectiones modi sint, 
explicatur. Nam quod ait non partes, sed totum spectan- 
dum esse, hoc vel maxime flagitat, ut dilucide expla- 
netur, quae sit ratio ac finis totius mundi, ad quem 
singula apte et convenienter referantur. — Is locus ube- 
rius videtur tractandus esse, quoniam vulgo fieri solet 
a philosophis, ut a partibus ad universum transferant 
perfectionem mundi. Ac primum quidem perspicuum 
est, perfectissimam sine controversia rerum conditionem 
eam esse, qua et singulis optime sit et universis; ne- 
que id videtur prohiberi rerum natura; nam ea, quae 
arte fiunt, habent saepissime quendam absoluti operis 
effectum, ut in Praxiteleis, Raphaeleis, aliis videre licet, 
♦') Prino. 50. 

in quibus totum perficitur opus e singulis sine vitio 
perfectis; non sunt ibi omnes, quotquot esse possunt, 
perfectiones in unaquaque parte, sed in nulla est ali- 
quid imperfecti, de quo sola quaestio est. Ac si vel 
maxime natura rerum non videatur pati, perfecta esse 
cum perfectis, sed alia aliis obstare, ea est interpreta- 
tio ejus, quam in manu habemus, naturae, non expli- 
catio, cur ita sit; neque intelligi unquam poterit, cur 
perfectio perfectioni officiat; ut taceam, e singulis im- 
perfectis non videri effici universi absolutionem. — De 
voluntate, quam causam erroris facit esse Cartesius, 
supra a nobis dictum est; restat una ratio, in qua mul- 
tus est; nam saepissime ait esse de natura intellectus 
creati, ut sit finitus, et finiti, ut multa non intelligat; 
atque etiam sensuum errores nonnullos repetit a natura 
corporis, quae sit talis, ut ei vitari non potuerint. Est 
ea altera ratio rerum imperfectionis explicandae, quae 
multis philosophis valde placuit, dicentibus, pertinere 
ad naturam rerum creatai-um, ut sint imperfectae; ne 
in ipsa quidem mente divina aliter res potuisse se ha- 
bere. Hi nodum non solvunt, sed dissecant; causas 
malorum reddere cum non possint, non potuisse aliter 
res fieri affirmant, ne a deo quidem, voluntque, rerum 
naturam factam esse eam quidem a deo, sed qualis 
menti ejus ab aeterno fuerit obversata in eaque fuisse 
contenta in perfectione majoris partis pauca quaedam 
mala ; quorum ratio non differt a profitentibus esse mala, 
quia sint, nec eorum rationem probabilem reddi. Cum 
his consentit hoc loco paene insciens Cartesius; etenim 
ait potuisse a deo dari scientiam non fallentem; sed 
melius fuisse adjicit, quosdam ab errore non esse im- 

manes, nt scilicet omnes, non perfectiones, sed rerum 
gradus in mundo inveniantur; in haec tanta opinionum 
flagitia incidit, ut aliquo modo sibi rem videretur ex- 
pedivisse. niad verissime dixit potuisse a deo perfectam 
essentiam rebus dari; sensit nimirum levem et infirmam 
esse rationem negantium rebus creatis posse quicquam 
perfecti inesse; qui hoc secuti videntur deum esse in- 
finitam; infinita creasse si voluisset, haec non potuisse 
ab ipso distingui, bis et quattuor futurum fuisse ean- 
dem deum. At patet creatas res satis nota creationis 
a deo separatas esse, et, cum deus perfectissimus ha- 
beatur, nihil impedire, quin summo bono increato creata 
bona summa adjecta sint. Latet in istorum sententia 
puerilis delectatio varietatis. — Non potuit Cartesius 
errores humanos, qui sunt in malis, cum ea, quam in- 
telligebat, mundi perfectione conciliare; non usi sunt 
in hac re alii philosophi meliore fortuna. Non Augustino 
res successit, qui multam in ea re posuit studium ; non 
Leibnitio, qui plurimam eisdem rebus operam navavit 
conscripsitque librum, qui aureus olim putabatur, in- 
vento ab ipso Theodiceae nomine; non iis, qui hujus 
memoriae principes in philosophia habiti sunt. Multa Car- 
tesio cum Augustino conveniunt, atque haud scio an omnis 
doctrina de nihilo, de voluntate, de perfectione existentiae 
ab illo repetenda videatur. Nam is quoque rationem 
non tam erroris quam peccati i. e. malae voluntatis hanc 
identidem posuit**), quod de nihilo creatura facta esset; 
naturae auctorem esse deum, malae voluntatis efficiens 
esse nihil ; nec malam voluntatem esse effectionem, sed 
defectionem; deficere namque ab eo, quod summe sit, 
♦*) De civ. dei 1. XV, 6. 

ad id, quod minus sit, hoc esse, incipere voluntatem 
pravam. — Ludit hoc loco verbis; explanat, quid sit 
mala voluntas; quaeritur, quae sit causa malae volun- 
tatis ; sed videtur eandem esse censuisse cum mutabili- 
tate, quae naturae communis sit; sic enim habet*”): ea, 
quae fecerit deus, bona quidem esse, in quantum sint, 
verum tamen mutabilia, quod non de illo, sed de ni- 
hilo facta sint*®): nam rebus, quas deus ex n ih ilo crea- 
verit, esse dedisse, sed non sunune esse, sicut ipse sit; 
at aliis dedisse esse amplius, aliis minus; mali nullam 
naturam esse, sed amissionem boni mali nomen ac- 
cepisse"). Esse Augustinus ducit pro perfectione (ait 
enim dilucidis verbis de immortal. an. c. 2 melius est 
esse substantiam quam nihil); malum excludit a deo 
(cf. doctr. christ. I, c. 9 : ex summa essentia, quae deus 
est, omne est, quidquid est, in quantum est; quia in 
quantum est, bonum est) ; negatque esse malum in na- 
tura; hinc ne quis putet non esse malum omnino, rejicit 
malum, quod esse sibi persuaserat, ad nihilum , oblitus 
ille quidem nomine nihili non affirmari aliquid, sed 
excludi, ut deo uni potestas rerum creandarum assigne- 
tur, neque differre deum et mundum, in quantum sint. 
Verum haec in hac ratione occulta latet sententia, quod 
non aeternum et immutabile sit, id quodammodo nihil 
esse ; quare negat Augustinus in Soliloq. an. c. XV esse 
veritatem in rebus mortalibus; nam manere veritatem 
etiam rebus veris i. e. sensibilibus intereuntibus. Hao 
in parte ejus sententia a Cartesio paululum immutata 
est, non mutabilitatem rerum pro argumento imperfectio- 
nis sumente, sed quod non omnes perfectiones eis a deo 
*») Ibid. XIX, 3. *0) c. 2 ibid. “) X|, 3 ibid. 

datae sint, cam deus impertire eas potuerit is quidem, 
sed qua absoluta est potestate, neque impertiverit neque 
eum impertivisse oportuerit. Cartesius nomen nihili ab 
Augustino sumpsit, rem, quotiens suum ingenium se- 
quebatur, in beneplacito divino collocavit; Augustini 
animo obversata est ea sententia, dei esse, summe esse; 
cujus majestatem cum nihil aequare posset, res debere 
minus esse quam ipse sit i. e. per eum esse atque eas 
mutabiles, ut tamen ordinata mutabilitate universum id, 
quod immutabile sit, imitari reperiatur”). Haiic, quae 
Augustini animo obversata est sententia, Leibnitius 
postea suam fecit et, qua erat ingenii subtilitate atque 
acumine, novis rationibus instruxit, ut ita dixerit, quid- 
quid, cum non fuerit, a causa acceperit, ut sit, neque 
sit totum aptum ex sese, a deo perpetuo habere, quot 
sint in eo perfectiones, sed quodcumque imperfectionis 
in eo inveniatur, id esse ab illa limitatione, quae ab 
essentia et origine rerum creatarum sejungi non possit 
(Principes de la nat. et de la gr. § 9). Quemadmodum 
autem infinita sint universa possibilia in ideis dei, ut 
ipsius jam verbis utar, quorum nisi unicum existere 
non possit, ita necesse esse dari rationem sufficientem 
electionis divinae, quae deum ad unum potius quam ad 
alterum determinet. Hanc rationem non posse reperiri 
nisi in gradibus perfectionis, quam hi mundi contineant, 
cum quodvis possibile habeat jus praetendendi existen- 
tiam pro ratione perfectionis, quam involvat. Id ipsum 
causam esse existentiae mundi melioris, quod deus vi 
sapientiae cognoscat, vi bonitatis eligat, vi potentiae 
producat (Prine, philos. § 55, 56, 57). Praeter id, quod 
'*) De immort. an. c. XV. 

ei cum Augustino commune est, tacite loquitur haec 
argumentatio: deum quam plurimas res hoc mundo 
complexum esse; quod ut faceret, fieri non potuisse, 
quin singulae, quo aptiores inter se essent magisqne 
cohaererent, aliquid de perfectione sua amitterent; nam 
multa, quae per se fieri possent, non posse esse una 
cum aliis. Verum haec ratio non a natura rerum, sed 
ab eo rerum ordine, qui in manibus est, petitur; nam 
quare perfectum perfecto obsit, non intelligitur. Adde 
quod speciosius quam verius ex ideis dei causa hujus, 
ut ita dicam, imperfecti perfecti sumitur; quid enim? 
deus continet et cohibet multa in ideis, comparat et 
contendit inter se, quocunque se vertit, habet imper- 
fectionem occurrentem ibi; nihil vacat ab illa; sed cum 
melius ei videatur esse aliquid praeter se quam esse 
nihil, quod perfectissimum est ex imperfectis, id con- 
stituit, ut sit. At non licet statim deo tribuere, quod 
in nobis experimur, quibus, cum simus, ipsum hoc esse 
bonum videtur; deinde cui bono est, confugere ad ideas 
dei? cujus in ideis cum hoc universum fuerit tale, quale 
nunc est, praestat dicere res esse imperfectas, quia sint 
imperfectae. — Pluribus sententiam suam Leibnitius in 
Theodiceae volumine persecutus est; ait causam mali 
quaerendam esse in natura ideali creaturae, quatenus 
haec natura contineatur in veritatibus aeternis, quae 
sint in ideis dei nec pendeant ex ejus voluntate. Esse 
enim imperfectionem originariam in creaturis, prius- 
quam peccent, quia creatura secundum essentiam suam 
finibus circumscripta sit; hinc accidere, ut non queat 
omnia scire et queat falli aliaque vitia committere®*)* 
“) p. I, p. 131 1. 1. 

Negat formam mali habere efficientem cansam; esse 
privationem vel ex iis, quae causa efficiens non agat; 
tria esse mala: metaphysicum , physicum, morale vel 
simplicem imperfectionem, dolorem, peccatum; omnia 
linita cum non possint non continere aliquid mali, deum 
permisisse. Neque enim deum creaturae omnia dare 
potuisse, qmn deum eam fecisset; igitur oportere et 
esse diversos gradus perfectionum in rebus nec fines 
varios non esse **). — Ut mittam, finitum esse et errare 
non esse unum idemve, omnis argumentorum istorum 
ratio eo redit, esse malum, quia sit; nos deprehendere 
in rebus, deum repperisse in ideis. — Ii philosophi, qui 
post Kantium viguerunt, Schellingium dico et Hegelium, 
cum statuerent, esse aliquid perfectum et absolutum, 
quod sit omnia complexum, cui nihil absit, quodque 
undique aptum expletumque sit omnibus numeris et 
partibus, ex hoc tanquam fonte uberrimo omnes et res 
et cogitationes hausenmt; his placitis convenienter has 
res mutabiles ac finitas hominumque errores et peccata 
ad naturam absolutam rettulerunt, sed nolebant esse 
ejusmodi, in quo illud, quidquid est absolutum, ac- 
quiesceret, sed per quae suo quodam itinere ad ultimum 
i. e. se ipsum perveniret; singularum rerum perfectionem 
nullam esse, nec tamen eas esse perfectionis expertes, 
quia sint particulae quaedam perfecti. Quae ratio non 
dissimilis est Leibnitianae; nam imperfectio in natura 
rerum i. e. dei fingitur esse, ut est apud Leibnitium 
in ideis dei; sed cur ita sit, non elucet; creditur de- 
fenditurque esse imperfectiones, quas nemo negat; ad 
naturam dei referuntur, id quod tenebris lucem nullam 
M) p. 144. 

affundit. Praecipua mihi hoc loco commemoratione 
dignum videtur, sententiam eam, quae in Hegeliana 
disciplina summi momenti est, quam negativitatem ap- 
pellavit, nihil significare nisi res finitas; ait finitum 
esse, quodcunque contradictionem involvat, contradictio- 
nem involvere, quodcunque ab aliis differat; Encycl. 1. 1, 
§ 226; differre ab aliis, quodcunque determinatum sit; 
atqui omnem determinationem esse negationem § 91. 
Principium philosophiae suae judicavit ipse esse nudam 
notionem ejus, quod est; hoc se ipsum determinare 
i. e. esse absolutam, si nomini venia detur ^ negativi- 
tatem seque ipsum movens in partes dirimi § 238. — 
Longius evagata est oratio nostra ; redeat ad Cartesium. 
Is misere sane laborabat, ut errores perfectissimo mundo 
velut jure suo vindicaret ; illud bene, maximam ac prae- 
cipuam hominis perfectionem esse, ut in errorum fre- 
quentia, quantum potest, iis, quae vera sunt, studeat 
et firmam quandam facilitatem sibi comparet vitandi 
errores omnibus ingenii viribus attendendis exercendisque. 
Non sunt haec petita ex idea dei, qua adhibita his rebus 
caligo potius obducitur quam lux affxmditur, verum 
sumpta ex rebus obviis, quae in hac tanta imperfectione 
hoc habent boni, ut mens inflammata atque incensa 
admirabili veritatis amore nunquam desistat eam sectari 
et paucis inventis veris bonam de futuro concipiat 
animo spem. Ac ne cui mirum videatur, me parum 
magnifice de philosophia existimare, non sumus ii, qui 
veritatem percipi ab hominibus posse negemus, at aliud 
est, ut nobis quidem persuasum est, idque omnium com- 
mune, summam veritatis tactu quasi interno compre- 
hendere ac tenere, aliud, idque philosophorum, vera et 

oniversa et singula explicare et quasi in luce collo- 
care; sed nolo plura de hac re; non est hujus loci. 

Quadripartita fuit disputatio nostra; primum quae- 
rebatur, quae veri falsique internoscendi nota a Car- 
tesio tradita esset; quaeque huic regulae consociasset; 
deinde quarum rerum ignorationem hac regula usus 
sustulisset; tertius locus erat de errore errorisque causa; 
quartus, qua ratione a deo veritatem repeteret, errorem 
defenderet, de quibus ita diximus, ut singulis partibus 
nostrum de hac re judicium ac sententiam subjunge- 
,remus. Omnia cum ratione animoque lustramus, quae- 
dam ut vera probavimus, pleraque tanquam falsa reje- 
cimus; ipsa Hia regula, qua velut virgula, ut ajunt, 
divina omnia vera suppeditari videbantur, vera est ea 
quidem, sed verbis parum rectis concepta; quasque hac 
magistra ac duce veritates per se notas introduxit, 
earum major longe pars non placebat; quaeque ex his 
effecit de deo, de animo a corpore sejuncto, cum ra- 
tiones essent leves, non erant firmae neque certae sen- 
tentiae. Erroris novam et inauditam naturam statuit, 
ut ab intellectu removeret, in voluntate poneret totam; 
id quod non verisimile est eum fuisse facturum, nisi 
dei patrocinium ei fuisset suscipiendum, a quo suspi- 
cionem errorum immissorum depelleret; sed nec de vo- 
luntate ei constabat neque de deo probabilia attulit. 
Maximum sibi ipse invenit impedimentum, quominus 
res, quae in magna sunt difficultate, facile expediret, 
iis, quae de deo induxit; qui dubitabat num se falleret, 
quem cum auctorem rerum omnium esse statueret, non 
distinctis, sed confusis rationibus cum causis, optimam 
philosophandi viam se secuturum ratus est, si ex ipsius 

dei cognitione rerum ab eo creatarum explicationem 
deducere conetur, ut scientiam perfectissimam, quae est 
effectuum per causas, acquirat Prine. 7. Theosophorum, 
qui dicebantur, olim hoc erat proprium, ut e natura 
dei rerum universitatem evolverent; quod nostris tem- 
poribus serpsit longius; at nemo ad hunc diem extitit, 
qui hanc artem professus sit, quin hanc, quae nos cir- 
cumstat, rerum naturam ad dei naturam prius trans- 
tulerit quam inde repetierit. Liber ab his vitiis Car- 
tesius est; dixit se facturum esse nec fecit; satis habuit 
certo tenere, deum veracem esse nec fallere; est apud 
eum deus velut fidei jussor et promissor veritatis, cui 
credentes ad vera invenienda indefesso studio tendimus. 
Ipse mirifice sibi placuit”), quod nusquam de infinito 
egisset, nisi ut se illi subjiceret, non ut determinaret, 
quid esset aut quid non esset. Ad quae explicanda 
deum adhibuit, poterat mittere ; velut si animus et cor- 
pus et ratione et natura distincta sunt, possunt esse 
separata neque plus naturali lumine concludebat Carte- 
sius, neque opus est deum facere separantem. Leges 
quasdam naturae ex idea dei deduci putabat Cartesius: 
prima est, imamquamque rem manere, quantum in se 
sit, in eodem semper statu nec unquam mutari nisi a 
causis externis ; similiter, quod semel moveatur, pergere 
semper moveri; altera est, omnem motum ex se ipso 
esse rectum; tertia est de motu a corpore ad corpus 
transferendo; haec ait deduci posse ex immutabilitate 
dei. At, quaeso quae harum veritatum ex dei immuta- 
bilitate unquam judicata est manasse, nisi antea fuerint e 
rerum natura elementa sensibus hausta ac ratione ex- 
EppTTiI, 53. 

culta? Nihil est dei immutabilitati cum his commune; 
similitudinem quandam ac speciem immutabilitatis ge- 
rere si quis dicere voluerit, non interdico; sed conti- 
nuam mutationem corporum argumentum esse immuta- 
bilitatis dei non licet neque Cartesio afhrmare neque 
cuiquam. — Exposuimus libere nostrum de philosopho 
Cartesio judicium regulam veritatis ac primas quasdam 
notitias constituente et ad deum referente ; at longe alia 
de eodem sententia ferenda videtur ac summa admira- 
tione summisque laudibus ingenium tanti viri prosequen- 
dum est animadvertentibus, quam scientiae formam ac 
speciem conceperit animo et in singulis quam multa 
vera invenerit et excogitaverit ingenti acumine soller- 
tiaque mentis. Erat enim veritatis et cultor amantissi- 
mus et indagator acerrimus ; quidquid ut probabile tan- 
tum afferebatur, propemodum pro falso habebat'®); ve- 
rum cum diffisus esset in scholis inveniri, cepit consi- 
lium ex se ipso et ex vasto mundi volumine quaerere ; 
non ex vulgari locorum certorum inspectione petebat, 
verum ex intima ipsius difficultatis consideratione®’); 
justum usum rationis esse in circumspecta et accurata 
complexione eorum omnium, quae ad quaesitae cujus- 
dam veritatis cognitionem requirantur'*); ac perfectam 
esse eam demum scientiam, quae sit concatenatio ra- 
tionum. In omni quaestione a facilioribus ad difficiliora 
ordine ratiocinando operam dabat, ut perveniret; hoc- 
que ei praecipue propositum erat, ut de omnibus rebus 
ageret demonstrando effectus per causas et ostendendo, 
ex quibus seminibus quove modo natura quaeque produ- 
ceret; in quo progressus est eo, ut, licet religionis causa 

*•) Meth. pasB. *’) Ad Vo6t. p. 27. Ibid. 22. 

crederet omnia simul puncto temporis a deo creata 
esse, tamen conatus sit demonstrare, qua ratione ex 
his elementis rerum potuerit deus paulatim hunc mun- 
dum producere; nam naturam rerum creatarum multo 
facilius capi, cum sensim orientes conspiciuntur, quam 
cum ut absolutae et perfectae Considerentur”). Ut tum 
mira excellentissima ingenia cupiditas incesserat novae 
philosophiae condendae et ad usus vitae communis ac- 
commodandae, — nam mancam esse quodammodo atque 
inchoatam cognitionem contemplationemque naturae, si 
nulla actio rerum sequeretur; eam autem cerni in ho- 
minum commodis tuendis maxime — ita Cartesius summa 
laetitia exultavit, cum primum notiones aliquas physi- 
cas generales sibi comparavit, earumque plericulum 
facere incipiens in variis particularibus difficultatibus 
observavit, quousque se illae ducere possent®®). Ex his 
cognovit mox ad notitias vitae valde utiles posse per- 
veniri et loco philosophiae illius speculativae, quae in 
scholis tum docebatur, practicam reperiri, qua cognitis 
viribus et actionibus ignis, aquae, aeris, astrorum, alio- 
rumque corporum, quae nos circumstant, adeo distincte 
atque artificum artes noverimus, adhiberi pariter ea queant 
ad omnes usus, quibus inservire apta sint, atque ita 
nos velut dominos et possessores naturae efficere. Id 
esse maxime optabile, non solum ad infinitorum arti- 
ficiorum inventionem, quae efficiant, ut sine labore fructi- 
bus terrae et omnibus commodis utamur, sed praecipue 
etiam ad valetudinis conservationem, primmn haud dubie 
hujus vitae bonum ceterorumque fundamentum®*). — 
Haec persequi et pertractare ei propositum erat; eo 
Meth. 28. ««) Meth. 28. Meth. 38. 

omnia studia omuesque cogitationes dirigebat; quod ut 
commodissime faceret, conatus est primum generatim 
invenire principia seu primas causas omnium, quae sunt 
aut esse possunt, in mundo, ad deum solum, qui eas 
creavit, attendendo easque aliunde non educendo quam 
ex quibusdam veritatis seminibus, quae a natura nobis 
indita essent; postea expendit, quinam essent primi et 
maxime ordinarii effectus, qui ex his causis deduci 
possent; videbaturque sibi hac via cognovisse caelos, 
astra, ten'am, immo etiam in terra aquam, aerem, ignem, 
similia; quae essent omnium maxime communia sim- 
plicissimaque ac proinde cognitu facillima®'). Principio- 
rum, quae dixit, explicatio atque evolutatio in medita- 
tionibus maxime instituta est, de quibus est a nobis 
satis disputatum; minus ibi comparent, ex quibus aeter- 
nam sibi laudem peperit Cartesius, mathematica arte 
adhibita ab eo ad res naturales tractandas. Ipse ait 
Prine. II, p. 49 nullam se aliam rerum corporearum 
materiam agnoscere, quam illam omni modo divisibilem, 
ligurabilem, mobilem, quam geometrae quantitatem vo- 
cent et pro objecto demonstrationum suarum assumant; 
ac nihil plane in ea considerare praeter illas divisiones, 
figuras, motus, nihilque de ipsis ut verum admittere, 
quod non ex communibus iis notionibus, de quarum 
veritate non dubitetur, tam evidenter deducatur, ut pro 
mathematica demonstratione sit habendum; et quia sic 
omnia naturae phaenomena possint explicari, nulla alia 
physicae principia admittenda aut etiam optanda esse. 
Idem cum in mathematicis auctor sit analyticae viae ac 
rationis, hanc, quam instituimus, disputationem inchoa- 
tam relinqueremus, nisi de mathematicis quid maxime 

doceret Cartesius, explicaremus. Hic locus totam Car- 
tesianam philosophiam, si quis alius, illustrat; nam in 
meditationibus iisque, quae his convenientia congessimus, 
philosophia Cartesiana habet quandam maturitatem suam 
ac tanquam plene cumulateque perfecta prodit; in eis, 
quae dicturi sumus, licebit videre hujus rationis initia ac 
progressus, utque a mathematicis Cartesius profectus 
ab his omnem spem firmae ac stabilis et cohaerentis 
inter se connexaeque scientiae hauserit animo utque in 
eis tractandis cum ingenium exercuisset, sic paratus 
ad philosophiam accesserit, multis ab illis ad hanc 
translatis; ut postea haec quoque, quae satis scite sola 
mente instructa et composita videbantur, a quibus ce- 
teris rebus fidem petiverat, Jusserit in dubiis esse, sed 
levi inanique sententia. 



V. 

Ut primum ex pueris excessit Cartesius atque ab 
iis artibus, quibus tunc aetas puerilis ad humanitatem 
informari solebat, ad majores res animum adjecit, cum 
ei jam artes ac disciplinae non tam certae et evidentis 
cognitionis viderentur, ut inscientia animum liberarent, 
in mathematicis tamen sibi persuadebat®*) multa esse 
acutissime inventa, quaeque cum curiosos oblectarent, 
tum etiam in operibus quibuslibet perficiendis et arti- 
ficum labore minuendo plurimum juvarent. Itaque his 
praecipue delectabatur ob certas et evidentes rationes, 
quibus niterentur ; sed nondum praecipuum earum usum 
agnoscebat®*); et cum ad artes tantum mechanicas uti- 
les viderentur, mirabatur, fundamentis adeo firmis et 
**) Meth. p. 3. **) p. 5 ibid. 

solidis nihil praestantius fuisse superstructum. Nondum 
applicaverat animum ad quaerendum, cur haec scientia 
tam firma tamque inconcussa staret; satis nimirum erat 
iis confidere, quae rerum usus probasset, nec quisquam 
dubitationem unquam de his serio moverat. Post cum 
apud se constituisset, omnes, quascunque imbiberat, 
opiniones ex animo delere nec easdem recipere, nisi 
maturae rationis examen subissent, meditabatur, num 
quid inveniret, quod esset certum et exploratum, quod 
secutus novam sibi viam veri quaerendi patefaceret**). 
Praeter logicam artem analysis geometrica et algebra 
ad institutum suum facere posse videbantur**); nec ta- 
men ei analysis veterum neque algebra recentiorum 
plane probabantur; putabat nihil nisi ad speculationes 
quasdam, quae nullius usus viderentur, pertinere; ac 
praeterea analysin in figurarum consideratione tam as- 
sidue versari, ut, dum ingenium acueret atque exerce- 
ret, imaginationem defatigaret ac laederet; algebram 
vero, ut tum doceri consueverat, certis regulis et nu- 
merandi formulis ita esse contentam, ut videretur po- 
tius ars quaedam confusa, cujus usu ingenium quodam- 
modo turbaretur et obscuraretur, quam scientia, qua 
exsolveretur ac perspicacius fieret. Quae singula non 
habebant, ex conjunctis percepturum se cum speraret, 
ex Logicis et Mathematicis quattuor illas regulas sibi 
collegit, quibus usum confidebat se ad certam scien- 
tiam perventurum: ut nihil unquam velut verum ad- 
mitteret, nisi quod certo et evidenter verum esse 
cognovisset; deinde ut partitione facta, tum ut certo 
semper ordine, denique ut omnia complectens et circum- 

«) p. 11. 

spiciens in quaestione omni progrederetur. Longae illae 
valde facilium et simplicium rationum catenae, quarum 
ope geometrae ad rerum difficillimarum demonstrationes 
ducuntur, ansam ei dederunt existimandi, ea omnia, 
quae in hominis cognitionem caderent, eodem pacto se 
mutuo sequi®*); cumque vidisset ex omnibus, qui ad 
id tempus veritatem quaesivissent, solos mathematicos 
aliquas demonstrationes i. e. certas et evidentes rationes 
invenire potuisse, satis intelligebat hoc fieri non po- 
tuisse, nisi illi in re omnium facillima versarentur ; eam 
primam sibi duxit examinandam, ut ingenium quidem 
assuefaceret veritati agnoscendae falsisque rationibus 
non assentiri. Mox animadvertit, scientias mathema- 
ticas, etiamsi in diversis objectis versarentur, in hoc 
omnes convenire, quod nihil aliud quam relationes sive 
proportiones quasdam, quae in iis essent, examinarent; 
has solas consideravit®’). Inde magnum statim fructum 
cepit; nam cum a simplicissimis maximeque generalibus 
incepisset, ordinemque deinceps observaret, singulae, 
quas inveniebat, veritates regulae erant, quibus post 
utebatur ad difficiliores alias investigandas, ut non 
modo multas quaestiones inveniret, quas difficillimas 
antea judicarat, sed etiam in eam opinionem veniret, 
posse a se determinari, quibus viis quousque ab humano 
ingenio solvi possent. Hanc methodum nulli singulari 
mateidae cum alligasset, sperabat se non minus feliciter 
ea esse usurum in aliarum disciplinarum difficultatibus 
solvendis quam in geometricis et algebraicis. At non 
fugit Cartesium, illarum cognitionem e principiis qui- 
busdam a philosophia petendis pendere; in ea vero 

«) p. 12. *7) p. 12. 

quia tum nulla satis certa principia inventa fuissent, 
non dubitavit, quin de iis quaerendis ante omnia sibi 
esset cogitandum. Coepit deinde omnia in dubitationem 
vocare, ut, si quid veri esset, eliceret ; interim pergebat 
in methodo, quam sibi scripserat, exercenda, atque etiam 
aliquot sibi interdum horas assumebat, quibus utebatur 
ea non solum in quaestionibus mathematicis solvendis, 
sed etiam in quaestionibus ad alia quidem pertinentibus, 
quae tamen ab eorum non satis firmis fundamentis sic 
abducebat, ut propemodum mathematicae dici possent®*); 
cujus rei exempla multa extant in dioptricis et meteoris. 
Ad id tempug propter fidem mathematicorum vera et 
esse et inveniri posse sibi persuaserat; at in metaphy- 
sicorum fundamentis jaciendis, omnibus corruentibus, 
ea quoque prostravit, et quia viderat aliquando non- 
nullos etiam in rebus geometricis facillimis errare ac 
paralogismos admittere sciebatque idem sibi posse ac- 
cidere, quod cuipiam potest, illas etiam rationes omnes, 
quas antea pro demonstrationibus habuerat, tanquam 
falsas rejecit. Animi deinde et dei natura perspecta, 
ut sibi videbatur, cum ad alias veritates quaerendas se 
accingeret, considerabat**) in primis illam rem, quam 
geometrae tractant; concipiebat ut corpus continuum 
sive ut spatium infinite longum, latum, profundum, di- 
visibile in partes tum magnitudine tum figura omni- 
modo diversas et quae moveri sive transponi possint 
omnibus modis; aliquas quoque ex simplicissimis de- 
monstrationibus sibi revocabat. Non eum fefellit magnam 
illam fidem, quae eis omnium assensu tribuatur, inde 
esse, quod valde clare et distincte intelligantur ; hoc 
•*) p. 19 ibid. *®) p. 23 ibid. 

convenire cum regula ab ipso inventa; deinde attendit 
nihil plane esse in eis, quod se certiorem faciat, illam 
rem, in qua versentur, extare. Nam quamvis satis vi- 
deret, si poneret dari aliquod triangulum, ejus tres 
angulos necessario esse duobus rectis, nihil tamen in- 
veniebat , quod persuaderet esse triangulum alicubi. 
Non agit hoc loco de idea trianguli, sed de triangulo 
aliquo sensibus offerendo; ideam statuit™) veram esse 
ac vera in se habere, propterea quod ideae nostrae in 
omni eo, quo sint clarae et distinctae, entia quaedam 
sint atque a deo procedant nec possint in eo non esse 
verae; ne si dormiendo quidem quis geometra novam 
demonstrationem invenisset, ejus somnum impedire, 
quominus vera esset, si idea valde distincta niteretur. 
Ad mathematica illud quoque pertinet, quod jactat’*) 
de methodo in physicis sibi usitata, ea demonstrari 
effectus per causas et ostendi, quibus e seminibus quo 
modo natura illa producere debeat. 

Atque haec de mathematicis in libro, qui est de 
methodo, disputata sunt; veniamus ad ea, quae de iis- 
dem in meditationibus dicta sunt, ut tamen ea omit- 
tamus, quae cum his, quae allegavimus, plane conve- 
niunt; illa afferam, si qua vel subtilius vel diversa 
ratione explicata videantur. Ac primum quidem ordinem 
mathematicorum in his quoque secutus est, ut prae- 
mitteret, ex quibus proposita quaestio penderet; ante- 
quam de ipsa quicquam concluderet’*). In prima me- 
ditatione Arithmetica Geometrica aliasque ejusmodi artes 
ex illa, qua omnia velut quibusdam undis et fluctibus 
immergit, dubitatione exemturus videtur; neque enim 
’*) p. 24 ibid. p. 29 ibid. ’*) p. 2. 

ea nisi de simplicissimis ac maxime generalibus agere, 
et utrum sint in rerum natura, parum curare, sed certa 
et vera continere videri ; etenim sive vigilemus sive dor- 
miamus, duo et tria conjuncta esse quinque, quadratum 
non plura latera habere quam quattuor; nec videri 
fieri posse, ut tam perspicuae veritates in suspicionem 
falsi incurrant. Huic conceptae animo sententiae veretur 
ne illud obstet, quod in mentem venit, num forte deus 
aliquis ita nos formarit, ut, quemadmodum jadicemus 
interdum alios errare in iis, quae se perfectissime scire 
arbitrentur, ita nos ut fallamur, quod duo et tria com- 
putemus vel numeremus quattuor latera vel quidquid 
facilius etiam fingi possit. In tertia meditatione hoc 
ipsum repetit; confitetur, quotiens ad ipsas res, quas 
valde dare nos percipere arbitremur, nos converterimus, 
tam plane nobis de earum veritate constare, ut nostra 
sponte in haec verba erumpendnm sit, fallat nos, quis- 
quis potest; nunquam tamen efficiet, ut nihil simus, 
quamdiu nos aliquid esse cogitemus; vel ut aliquando 
verum sit, nos nunquam fuisse, cum jam verum sit nos 
esse; vel fortasse etiam, ut duo et tria simul juncta 
plura vel pauciora sint quam quinque vel similia, in 
quibus scilicet repugnantiam agnoscamus manifestam. — 
Apparet non pro tam certo atque explorato Cartesium 
habere, mathematica vera esse, deus si deceptor pu- 
tandus sit, quam : esse eum, qui cogitet ; sed in proximo 
tamen gradu veritatis ea collocasse; his communem re- 
gulam proponi; nam ita ea se habere, ut non possimus 
idem non judicare, quotiescunque in ea contemplanda 
incidamus. Differre quare voluerit haec omnino, diffi- 
cile est suspicari ; sive enim eam regulam sequare, quae 

claris et distinctis jubet assentiri, sive hanc de re- 
pugnantia praeferas, mathematica ab illa prima omnium 
veritate non discrepant. — Ultimus scrupulus ut evel- 
latur ex animo, de deo quaestio instituitur; in hac huc 
illuc versanda enumerat”), quae percipiat clare ac di- 
stincte de rebus corporeis, magnitudinem sive exten- 
sionem in longum, latum, profundum; figuram, quae 
ex terminatione illius magnitudinis exurgat; situm, quem 
diversa figurata inter se obtineant; motum sive muta- 
tionem ipsius situs ; quibus adduntur substantia, duratio, 
numerus. Posse haec ab animo ad res translata esse; 
cetera, extensionem, figuram, situm, motum in animo, 
cum nihil aliud sit quam res cogitans, formaliter non 
contineri, sed quia modi substantiae sint, animus autem 
substantia sit, videri in animo contineri posse emi- 
nenter i. e. analogia quadam. Haec cum levia, tum 
falsa sunt; quando quidem animus et corpus conveniunt 
ea quidem in hoc, quod dicuntur substantiae, sed quam 
plurimum tamen differunt secunduta ipsum Cartesium, 
censentem, animum cogitatione constare, corpus exten- 
sione, haec nihil inter se habere commune. — Ad ea- 
dem illa corporum praedicata mathematicis conjuncta 
redit meditatione quinta’*); maxime considerandum esse, 
inveniri apud nos innumerabiles ideas quarundam rerum, 
quae, etiamsi extra nos nullibi extarent, non tamen 
dici possent nihil esse ; ac quamvis a nohis ad arbitrium 
quodammodo cogitentur, non tamen fingi, sed habere 
veras et immutabiles naturas suas; nam cum trian- 
gulum imaginemur, etsi forte talis figura nullibi gen- 
tium extra cogitationem nostram extet, nec unquam 
’’*) p. 20 ibid. ’’*) p. 31 ibid. 

extiterit, esse profecto determinatam quandam ejus na- 
turam sive essentiam sive formam immutabilem et 
aeternam, quae a nobis non efticta sit nec e mente 
pendeat; patere hoc, quod demonstrari possint variae 
proprietates de isto triangulo, quas velimus nolimus 
clare agnoscamus, etiamsi de iis nullo modo antea co- 
gitarimus, cum triangulum imaginati simus, nec pro- 
inde a nobis fuerint effictae; neque dici posse per or- 
gana sensuum istam ideam advenisse, quia innumera- 
biles figuras excogitare possimus, quas nulla suspicio 
esse possit per sensus illapsas esse, et tamen veras de 
iis non minus quam de triangulo proprietates demon- 
strari ; has sane veras esse omnes, clare a nobis cognitas 
ideoque esse aliquid, non merum nihil; patere enim, 
omne, quod verum sit, esse aliquid, ut supra demon- 
stratum sit; quod quamvis non sit demonstratum, eam 
esse naturam mentis nostrae, ut iis non possimus non 
assentiri, saltem quamdiu clare percipiamus; meminit 
hoc loco, se etiam ante id tempus ejusmodi veritates, 
quae de figuris aut numeris aliisve ad arithmetica vel 
geometrica vel ad puram omnem mathesin pertinentibus 
evidenter agnovit, pro omnium certissimis habuisse. 
Dei hinc veritatem asserit, cujus ideam non minus 
apud se inveniat quam cujusvis figurae aut numeri; 
jam non ex dei veritate mathematicis fides petitor, sed 
ex natura animi velut fonte communi et dei et mathe- 
maticorum veritas deducitur. — Id non obstat, quin 
paulo post affirmet’*), ceterarum rerum veritatem e ve- 
ritate dei ita aptam esse, ut sine illa nihil unquam 
perfecte sciri possit; non intelligit nimirum, deum, si, 
’*) p. 34 ibid. 

ut causa, rebus efficiendis praesit, non idcirco cognoscen- 
dis a nobis debere praeesse. Porro ait esse nos ejus 
naturae, ut, quamdiu ad geometricorum demonstrationes 
attendamus, non possimus non credere ea vera esse; 
sed simulae mentis aciem ab illis deflexerimus, quan- 
tumvis recordemur clarissime nos percepisse, facile 
tamen posse accidere , ut dubitemus , sintne verae, 
deum veracem si ignoremus. Leviter haec inaniterque 
dicuntur; an, cum intuemur in mathematica, vera vide- 
buntur, cum meminimus, dubia eadem erunt? adde quod 
similis de deo dubitatio oriri poterit. — Initio VI me- 
ditationis viam sibi straturus ad rationem concludendam, 
res materiales vere extra animum extare, hoc ait sibi 
jam constare, illa, quatenus purae matheseos objecta 
sint, posse extare, quando quidem clare et distincte 
percipiat; neque enim esse dubium, quin deus sit 
potens ea omnia efficiendi, quae nos ita intelligamus ; 
ac nihil unquam ab illo fleri non posse judicari, nisi 
propter hoc, quod repugnet, quominus clare perci- 
piamus. Ipsam porro imaginationem ad corpora du- 
cere^*); esse e nim hanc applicatam cognoscendi fa- 
cultatem ad corpus ipsi intime praesens ac proinde 
existens. Differre imaginationem ab intellectione; ima- 
ginari triangulum qui tres, quibus comprehensa sit ista 
figura, lineas tanquam praesentes mente intueatur; sed 
de chiliogono qui cogitet, intelligere figuram mille la- 
terum, at mille latera neque imj^nari neque praesentia 
intueri. Pentagonum et imaginatione depingi et ratione 
intelligi posse, ut apertum sit, esse aliquid in imagi- 
nando, quod non sit in intelligendo ; neque requiri ima- 
* ' ’•) p. 36 ibid. 

ginationem ad mentis essentiam ; ei^o illam non e mente, 
sed ex re a mente diversa pendere; hinc probabiliter 
conjici, perfici imaginationem, quia mens cum quodam 
corpore unita et conjuncta sit. Aliis praeterea corporum 
qualitatibus in examen vocatis, quae clamare videntur 
esse corpora, ne deus fallaciae arguatur, concluditur 
esse ea; dubitatur, num forte talia sint omnino, qualia 
sensu comprehendamus, quoniam sensuum perceptio in 
multis obscura sit et confusa; at ea certe in eis esse, 
quae clare ac distincte intelligamus i. e. omnia, quae 
mathesi a rebus certis abducta contineri videntur. 

In methodo quae disputata sunt omnia, si animo 
ac ratione percurreris et perlustraris, non erit dubium, 
quin ab initio Cartesius, omni rerum cognitione et ad- 
dubitata et desperata, propter mathematica tamen spem 
stabilis scientiae inveniendae retinuerit atque existima- 
verit, in scientiis singula velut numeros uno quasi te- 
nore alterum ex altero aptos esse; principium sumendum 
a maxime simplicibus et generalibus, quae certa sint 
et evidentia, unde rebus ordine partim dividendis par- 
tim unum sub aspectum vocandis ad nova perveniatur. 
Hanc methodum, cum exercendo calleret eaque nova 
et inaudita in physicis repperisset, non tam describendo 
quid res essent, quam enarrando, qua ratione ac via 
gignerentur, ad philosophiam transtulit; sed in limine 
claudicabat; nam a mathematicis profectus, ut eorum, 
quae sensibus percipiuntur, fidem labefactaret, haec cum 
in summam dubitationem vocaret, non se continuit, 
quin ipsa illa mathematica, quibus, quid esset verum, 
fuerat edoctus, parum certa esse censeret; nimirum cum 
praecipuus eorum usus cernatur in his, quae aspectu 

et tactu sentiantur, de his cum dubitaret, ne de illis 
quidem non potuit dubitare. Veram causam ejus, quae 
mathematicis velut innata est, lidei non perspexerat; 
quare, si non de natura trianguli, certe de existentia, 
ut ajunt, ambigendum putabat. — In meditatioqibus 
Cartesius, cum haberet ejus ratio jam quandam matu- 
ritatem, oblitus, quantae initio utilitati mathematica 
fuissent, apertius ac subilius ea in dubitationem addu- 
cebat; nec tamen ipsi sibi persuadere poterat, non esse 
mathematica vel certissima vel certissimis parvo inter- 
vallo proxima; a quo statu ea deturbare statim conatus 
est, ne quid deum veritate antecellere videretur ; idcirco 
finxit eam opinionem, animum, quia substantia esset, 
hos modos diversae substantiae, totum in se conversum, 
a se posse sumpsisse. Non infitiatur, animum propter 
claras harum rerum et distinctas ideas vera ea credere; 
at, ne quid sine deo certum videatur, comminiscitur, 
quae contemplantes suapte natura vera cognoverimus, 
ea memoria repetentes, quin vera sint, nos dubitare; 
quod qui capiat vitare, ei ad deum esse confugiendum. 
Denique ut suo quasi jure mathematica a sensibus sibi 
repetere possit mens, differentiam statuit inter imagi- 
nationem et intellectionem; neque id injuria; nam ima- 
ginantis non est, omnes figuras depingere cogitatione, 
at intelligentis docere, quid quaeque sit et quid cuique 
conveniat, quid minus. Brevi ut complectar quid in- 
teresse videatur inter methodum et inter meditationes 
in his mathematicis : in methodo patet, quam vim geo- 
metrica et arithmetica habueiint ad vera et in physicis 
et in philosophis quaerenda et detegenda, in meditatio- 
nibus hoc idem occultatum latet, ut tamen interdum 

eluceat, mathematica et per se fide digna esse et aliis 
praebere. 

Deinceps dicendam est, si quid gravius de mathe- 
maticis vel ab aliis objectum vel a Cartesio responsam 
videatur. Duplicem ait'^) Gartesius rationem esse de- 
monstrandi, unam analysin, alteram synthesin; analysi 
veram viam ostendi, qua res methodice et quasi a priori 
inventa sit, adeo, ut, attente qui legat, rem non mi- 
nus perfecte intelligat quam si ipse invenerit; sed si 
vel minimam quid negligatur, conclusi necessitatem non 
apparere, saepeque multa vix attingi, quia curioso 
perspicua sint. Contra synthesi per viam oppositam et 
tanquam a posteriori quaesitam (quamvis ipsa probatio 
sit saepe in hac magis a priori quam in illa) clare 
quidem id, quod conclusam sit, demonstrari, usurparique 
longam definitionum, petitionum, axiomatum, theore- 
matum, problematum seriem, ut, si quid ex consequen- 
tibus negetur, id in antecedentibus contineri statim 
ostendatur; sicque a lectore quantumvis pertinaci ac 
repugnante assensus extorqueatur; sed hac non, ut 
altera, satis fieri nec animos discere cupientium expleri, 
quia, quomodo res inventa fuerit, non doceat. Se ana- 
lysin, veram et optimam ad docendam viam, secutum; 
synthesin in rebus geometricis aptissime post analysin 
poni, sed in rebus metaphysicis non item, cum primae 
notiones, quae ad res geometricas demonstrandas po- 
nantur, sensuum usui convenientes facile a quibuslibet 
admittantur, ideoque nullam ibi esse difficultatem, nisi 
ut rite et ordine, quae inde sequuntur, deducantur, at 
in metaphysicis de primis notionibus laborari. Praeclare 

hoc loco et analyseos et syntheseos natura explicata 
est, et analysis philosophiae vindicata; ac vere dici 
potest, gravissimos philosophos analysi semper usos esse 
atque inprimis Kantium; majoris etiam momenti est hoc 
loco, ipsum Cartesium illud velut arcanum revelasse, 
mathematica tanta perspicuitate atque evidentia gaudere, 
quod inter notiones mentis et rerum usus summa sit 
convenientia et consensio; quidquid est in intellectu, 
cum reperiatur idem esse in re, animus veritatis lu- 
mine perstringitur. — Hucusque sine ulla dubitatione 
Cartesius usus est hac opinione, mathematicas notiones 
non tam simulacra esse rerum externarum, quam xoiva; 
ivvotag quasdam natura menti inditas et innatas, quae 
forsitan excitentur visis rebus, sed eas tamen quodam- 
modo praecedant. Primus Hobbesius objecit’*) triangu- 
lum in mente oriri ex triangulo viso vel ex visis ficto; 
cum autem semel rem nomine trianguli nominaverimus, 
quamquam pereat ipsum triangulum, nomen manere. 
His Cartesius brevissime, ut solet Hobbesio, respondit, 
nomen male confundi cum re significata, sed de trian- 
gulo ex solis visis petito nihil adjicit. Qua ratione ma- 
thematica inveniantur, docet locus responsionum Y bre- 
viorum; constat, ait”) Cartesius, inter omnes philoso- 
phos ad veritatem inveniendam initium semper a no- 
tionibus particularibus fieri debere, ut postea ad uni- 
versale accedatur ; quamvis .etiam e contrario universa- 
libus inventis aliae particulares inde deduci queant. Ita 
si puer in geometriae elementis instituendus sit, hoc 
principium generale: si ab aequalibus aequalia demes, 
quae restant, erunt aequalia, aut: totum ejus singulis 
’«) p. 105. «) p. 143. 

partibus majus est, non capiet, nisi particularibus 
exemplis illustretur. — Magnam deinde illam quaestio- 
nem, unde mathematicae notiones originem trahant, dilu- 
cidis verbis attigit Cartesius, p. 185; negat quicquam 
ab objectis externis ad mentem organis sensuum acce- 
dere nisi motus quosdam corporeos ; sed ne ipsos motus 
quidem neque figuras ex iis ortas a nobis concipi, qua- 
les in organis sensuum fiant, ut fusius in dioptricis 
explicatum fuerit; unde sequi ipsas motuum et figura- 
rum ideas nobis innatas esse. „ Vellem, ait, doceret me 
quispiam, qui sit iste corporeus motus, qui possit in 
mente nostra formare aliquam ideam communem, exem- 
pli gratia, quae sint eadem cum tertio, eadem esse inter 
se, vel quamvis aliam ; omnes enim isti motus sunt par- 
ticulares, notiones vero illae universales, nullam cum 
motibus affinitatem, nullam ad ipsos relationem haben- 
tes." Credit corporeis motibus animum nil nisi excitari 
ad res suis notionibus concipiendas nec generales sen- 
tentias proficisci a motibus particularibus. Exprobrat*") 
deinde Regio, quod nullam intellectionem puram h. e. 
quae non in corporeis imaginibus versetur, admittat 
ac proinde sentiat, nullam de deo nec de mente hu- 
mana nec aliis incorporeis rebus cognitionem haberi. 
Huic Cartesianae de mathematicis doctrinae longe acer- 
rimum ingenium Gassendus opposuit; is notiones omnes 
docebat peti a rebus, sed dividi, componi, amplificari 
ab intellectu; itaque haec scripserat: triangulus quidem 
mentalis est veluti regula, qua explores, rectene aliquid 
dicatur triangulus ; at non est propterea dicendum talem 
triangulum esse reale quid, veramve naturam praeter 

intellectum, qui solis visis triangulis materialibus illam 
formavit et communem fecit. Unde ne existimandum 
est quidem, proprietates demonstratas de triangulis ma- 
terialibus idcirco ipsis convenire, quod illas mutuentur 
ab ideali triangulo, cum ipsi potius in se habeant, nisi 
quatenus intellectus ex ipsis inspectis easdem illi tri- 
buit, redditurus postea inter demonstrandum. Quaerit 
porro: si fueris orbatus hactenus omnibus sensuum 
functionibus, ut nunquam neque vidisses neque tetigis- 
ses varias superficies, num tu putas, te ideam trianguli 
alteriusve figurae habere aut efformare apud te potuisse. 
Arguit praeterea falsam trianguli naturam, quae finga- 
tur constare ex lineis, quae latitudine careant, conti- 
nere aream, quae profunditate, terminari ad tria puncta, 
quae omnibus partibus destituta sint. Non tam serio 
quam ludificantem ait Cartesium dicere videri, se ante 
id tempus, quo de deo ratiocinia collegerit, minus fuisse 
certum de veritate geometricarum demonstrationum, 
quam postea fuerit. Nam profecto has demonstrationes 
tam evidentes et certas videri, ut per se assensum 
extorqueant ac semel perceptae non sinant intellectum 
haesitare, non magis quam illud: cogito, ergo sum. Ne 
illud quidem admittit, objecta purae matheseos, punctum, 
lineam, superficiem, quaeque ex his constent, quae in- 
divisibilia appellentur, posse extare. Tollit distinctionem, 
quam Cartesius inter imaginationem et intellectionem 
figurarum statuit; eandem esse vim, alteram distincte, 
alteram confuse cognoscendi. Haec in novam rationem 
longa oratione fulmina contorta eflEugere studuit Carte- 
sius et in adversarium retorquere: persistit in ea opi- 
nione essentias rerum mathematicasque veritates, quae 

de ipsis cognosci possint, e deo pendere; quia deus 
sic voluerit, quia sic disposuerit, ipsas esse immutabi- 
les et aeternas; quod sive durum cuipiam sive molle 
videatur, sufficere esse verum. De essentiis, quae clare 
et distincte cognoscantur, qualis sit trianguli alteriusve 
cujusvis figurae geometricae facile se coacturum, ut fa- 
teatur unusquisque, illarum ideas, quae sint in nobis, 
non esse a singulis desumptas. Objecta purae matbe- 
seos qui neget extare, ei fatendum esse, nihU ex iis, 
quae ad geometricorum essentias pertinere intelligantur, 
unquam extitisse, ac proinde istas essentias non esse 
ab ullis rebus extantibus desumptas. At esse veras et 
confonnes illi rerum naturae, quam deus considerit; 
non quo sint in mundo substantiae longitudinem haben- 
tes sine latitudine aut latitudinem sine profunditate, 
sed quia figurae geometricae non considerentur ut 
substantiae, sed ut termini, quibus contineatur substan- 
tia. Neque se concessurum*'), ideas istarum figurarum 
nobis unquam per sensus fuisse illapsas, ut vulgo sibi 
persuadeant; etsi enim haud dubie dari possint in mundo, 
quales a geometris considerentur, nullas tamen tales 
nobis dari, nisi forte tam minutas, ut nullo modo sen- 
sus nostros attingant; nam componi plerumque ex li- 
neis rectis, at nunquam ullam partem lineae, quae qui- 
dem recta sit, sensus nostros movere; iUas, quae quam 
maxime rectae nobis visae sint, perspicillis examinatas 
plane irregulares et imdarum instar ubique incurvas 
esse; quare cum primum infantes figuram triangularem 
in charta depictam adspexerimus, non potuisse nos hac 
figura doceri, quo pacto verus triangulus, qualis a geo- 
"q p. 73 1. 1. 

metris consideratur, esset concipiendus; quia non ali- 
ter in ea contineretur, quam velut in rudi ligno Mer- 
curios; sed quia jam antea in nobis fuisset idea veri 
trianguli et facilius a mente nostra quam figura magis 
composita picti trianguli concipi posset, idcirco visa ista 
figura composita non hanc ipsam ac potius verum trian- 
gulum a nobis apprehensum fuisse ; eodem plane modo, 
quo, dum respiciamus in chartam, in quo lineolae quae- 
dam astramento ita ductae sint, ut faciem hominis re- 
praesentent, non tam excitetur in nobis idea istarum 
lineolarum, quam, hominis; id quod non contingeret, 
nisi facies humana nobis aliunde esset cognita essemus- 
que magis assueti de iUa quam de lineolis istis cogi- 
tare, quippe quas saepe etiam, cum aliquantum a nobis 
remotae sint, distinguere non possimus; ita triangulum 
geometricum ex eo, qui in charta pictus sit, agnosci 
non posse, nisi aliunde mens ejus ideam habuisset. 
Nec chiliogoni intellectionem esse confusam; distincte 
enim et clare multa de eo demonstrari; quod non fie- 
ret, si confuse vel nomine tantum conciperetur; totum 
simul clare intelligi, etsi non possimus totum simul 
imaginari ; figuras geometricas esse corporeas, nec vero 
ideas illas, quibus intelligantur , quando sub imagina- 
tionem non cadant, corporeas esse putandas. 

His in unum collatis testimoniis certissimum est, 
Cartesium censuisse, mathematica, quia in universum 
valeant et multa subtilius ac limatius, quam in sen- 
sibus est, explicent, non esse sensibus hausta, sed a 
mente petenda, ut tamen usui rerum conformia sint. 
In Principiis philosophiae his nihil adjicitur, quod qui- 
dem alicujus momenti sit; dubitatur de mathematicis 

demonstrationibus propter easdem, quae supra expo- 
sitae sunt, rationes; non posse nos iis non assentiri, 
quotiens ad communes notiones, ex quibus deducantur, 
animam adverterimus; quod cum non queat semper 
fieri, metaphysica illa de deo deceptore opinione facile 
ad dubitationem rapi nos; sed agnito deo non amplius 
mathematicas veritates debere suspectas esse, cum sint 
maxime perspicuae®'*). Durationem, ordinem, numemm 
a nobis distinctissime intelligi, si nullum iis substantiae 
conceptum affingamus, sed putemus durationem rei 
modum esse, quo concipiamus rem istam, quatenus per- 
severet; similiter nec ordinem nec numerum esse quic- 
quam diversum a rebus ordinatis et numeratis, sed 
modos esse, quibus eas consideremus*®). Haec dicit: 
mathematica et geometrica cogitatione illa quidem con- 
tineri, sed congruere cum rebus in iisque versari; con- 
cipi sine ullis certis rebus, at locum habere in rebus; 
exempli gratia deo agnito, ex hoc solo, quod habeamus 
ideam claram et distinctam substantiae extensae sive 
corporeae, quamvis nondum certo sciamus ullam talem 
revera existere, certos tamen esse illam posse existere ; 
atque, si existat, unam quamque ejus partem, cogita- 
tione definitam, revera ab aliis ejusdem substantiae 
esse divisam. Quae huic loco praemissa sunt de no- 
tionibus universalibus, non dicunt, mathematica a sensu 
perceptis sumi, verum, cum sint in mente, sensibus 
elici; semper hortatur ut meminerimus, quam clare 
cognoscantur in viso corpore magnitudo vel figura vel 
motus vel situs vel duratio vel numerus et similia. In 
parte altera extrema ea habet, quae supra a nobis 
**) p. 4 1. 1. **) p. 5 ibid. 

posita sunt, in explicanda natura nihil a se considerari 
nisi quantitatis geometricae divisiones, iiguras, motus; 
nihil de ipsis ut verum admitti, quod non ex commu- 
nibus illis notionibus, de quarum veritate dubitare non 
possimus, tam evidenter ducatur, ut pro mathematica 
demonstratione habendum sit. — In literis identidem 
affirmat, mathematicas veritates e deo pendere, qui cum 
omnium veritatum prima et aeterna et sola causa sit, 
ne has quidem eximi**). 

Hac mathematicorum natura quodammodo perspecta 
iisque ad res naturales explicandas adhibitis magnam 
Cartesius et apud aequales et apud posteros laudem 
consecutus est; quemadmodum enim in omni quaestione 
mathematica censebat debere dari aliquod medium inter 
extrema, quo conjungantur vel explicite vel implicite, 
velut circulus et parabola ope coni**): sic omnia ad 
naturam pertinentia statuit contineri mathematicis, qui- 
bus propter partitiones, divisiones, figurarum variationes 
motum adnumerabat, cumque haec secutus sensuum 
perceptiones invenisset oriri motibus diversis ad animum 
a corporibus pervenientibus ab eoque suam in naturam 
commutatis, animum a corporis natura plane sejunxit. 
Non semper erat ipsi idem animus eademque sententia, 
sed erat tempus, cum omnes notiones, quas de intel- 
lectualibus rebus habebat, ad corpus referre consuerat 
Resp. VI, 165. Extant adhuc ejus rei exempla quae- 
dam apud Foucher de Careil, ubi haec sunt*®): „ut 
imaginatio, ait Cartesius, utitur figuris ad corpora con- 
cipienda, ita intellectus utitur quibusdam corporibus 
similibus ad spiritualia figuranda, ut vento, lumine; 

«*) p. 1, 110; 120. ®s) Foucher de Careil I, p. 30. *«) p. 10, p. I. 

inde altius philosophantes mentem cognitione possumus 
ad sublime tollere; ventus spiritum significat, motus 
cum tempore vitam, lumen cognitionem, calor amorem, 
activitas instantanea creationem®’); omnis forma cor- 
poris agit per harmoniam; plura frigida quam calida 
et humida quam sicca, quia alioquin activa vis nimis 
cito victoriam reportasset et mundus non diu durasset; 
una est in rebus activa vis, caritas, harmonia**). Quae 
omnia attingunt paene philosophiam primam Schellin- 
gianam, certe remota sunt ab ea naturae explicatione, 
quam postea Cartesius probavit; neque debuit Foucher 
de Careil haec adhibere posterioribus scriptis intelli- 
gendis. 



VI. 

Illis mathematicis ac physicis non est dubium quin 
tribuendum sit, quod brevi tempore philosophia Carte- 
siana tot ac tam magnos admiratores imitatoresque ' 
nacta sit; nam illis receptis fides ceteris facilius adjun- 
gebatur. Claritas et distinctio cum et in iis et in brevi 
illa rataque sententia: cogito, ergo sum, tantae appa- 
rerent, non instituta subtiliore quaestione, assensu mul- 
tonim comprobata est regula illa veritatis, qua servata 
obscura detegerentur ac patefierent. Praeterea com- 
mendabatur philosophus non a sensibus omnia repetens, 
sed rationi quam plurima tribuens; idque in singulis 
persecutus firmissimis validissimisque rationibus. De 
deo multi contra dicebant; at habet Cartesius, quo mo- 
veat vel acerrimos adversarios, cum quaerit, si deus 
non sit, unde in ejus notitiam venerimus ; ac nullo ne- 
*’) p. 14 ibid. **) ibid. 

gotio, quae his objici solebant, diluebat. Alterum caput 
erat de animo et corpore; quae dissimillima esse inter 
se cum diceret, facile omnium assensum extorquebat; 
hinc diversae naturae esse multis persuasit. De rebus 
bonis et malis pauca disseruit, ratus theologorum po- 
tius esse ; sed quae habet, ex quibus postea Leibnitium 
de vita beata libellum exercendi ingenii causa compo- 
suisse Trendelenburgius ostendit, et conveniunt cum 
aliis placitis suis et sunt in multis utilia; velut illud 
bene dictum est de pass. I, § 45 : passiones nostras non 
posse directe excitari vel auferri per actionem nostrae 
voluntatis, sed indirecte per repraesentationem rerum, 
quae soleant jungi passionibus, quas habere velimus, et 
quae contrariae sint iis, quas velimus rejicere. — In 
nonnullis mira usus est prudentia et moderatione; non 
enim pauca sunt, quae, cum utrumque veritatis nota 
velut signatum sit, repugnare videntur, quae suis locis 
' nominavimus; quae placebat Cartesio non submovere 
neque alia aliis labefactare et evertere, nt postea Spi- 
uoza fecit, sed relinquebat suis in locis. In quo Kantii 
similior est, cui cum Cartesio hoc aliud convenit, quod 
a Francogallis Cartesius auctor habetur novae ac verae 
certaeque philosophiae, nostris civibus Kantius extitit 
princeps et ad ingrediendam et ad suscipiendam novam 
ac prudentissimam eamque feracissimam philosophandi 
rationem. Longum est accuratam horum summorum 
virorum contentionem facere; pauca dicemus. Primum 
ut sunt acerrima ingenia veritatis cupidi nec levibus 
rationibus contenti, utrique magna erat cura rerum cum 
animi cogitatis conjunctarum; utrumque dubitatio ce- 
perat, quaenam ex ideis, quae in animis humanis oc- 

currunt, sint totae in animo conversae, quaenam sint 
rerum ideae extra animum extantium. Cartesium 
maxime movit ea, quae in sensibus saepe deprehenditur, 
fallacia; iis, quae menti velut intimae ac proximae vi- 
dentur, notitiis, magis fisus est; inde deum introduxit 
rerum cognoscendarum velut auctorem ac fidejussorem 
hominibus. Kantii, mathematica et physica, ut patet 
iu prolegomenis, probatissimae et exploratissimae veri- 
tatis esse rati, perculsus est animus summa philoso- 
phorum disceptatione de deo, de animi immortalitate 
nunquam non certantium; his ductus antinomias in- 
duxit, ut mens ipsa a se dissentire videretur et essent 
contrariarum rationum in eadem re paria momenta; 
quare iUa e metaphysicis exterminavit, ad finem bono- 
rum rationi consentaneum rettulit, quam partem philo- 
sophiae non deseruit, sed quam maxime excoluit ac 
locupletavit. Ad conservationem vitae potius quam ad 
rerum cognitionem sensus datos esse dixit Cartesius, 
e sola ratione scientiam hauriri; Kantius docuit afferre 
sensus, quae ratio formaret ac fingeret; sine hac nul- 
lam, sine illis inanem esse scientiam; verum tam alte is 
scrupulus, quem Berkeley et Humius ei injecerant, in 
animum ejus descenderat, utrum ideae sola mente ter- 
minarentur an haberent in rebus, quod exprimerent, 
ut negaret in logicis Jaeschianis posse eum unquam 
omnem eximi; neque enim in erroribus humanis ad dei 
veritatem provocare satis tutum putabat®®). Ex clari- 
tate ac distinctione principiorum veritatem judicavit 
Cartesius ; nisi generalia ac necessaria non admisit Kan- 
tius, sed eadem cohibuit a rebus sensu non percipiendis ; 

*») Prolog. 112, 113. 

in his primis notitiis definiendis et enumerandis non 
parva reperta est Cartesii negligentia, Kantius via ac 
ratione processit, quamquam in hac parte multa niillo 
jure tanquam vera videtur sumpsisse. Mathematicis et 
physicis uterque plurimum tribuit; alter in inveniendis 
major erat, melior alter in ratione perspicienda; ut rem 
paucis comprehendamus, non sumus ei, quibus, quid- 
quid placuit Kantio, pro eo sit equis viris, ut ajunt, 
pugnandum ; sed si contentio fiat, uter utri praeferendus 
videatur, multa in singulis disciplinis et ingeniose ex- 
cogitavit et acute repperit Cartesius, at in philosophia 
et copiosior multo et subtilior ac limatior et verior 
Kantius est. 




VITA. 



JMatus sum Joaunes Julius Baumannns a. d. X Kal. 

Maj. anni p. Chr. 1837, patre Joanne Henrico, opifice, 
cive Moenofrancofurtano, matre Magdalena e gente Wen- 
zeliana, fidem professis evangelicam. Pari cum his di- 
lectissimis parentibus loco fuit mihi ab anno inde fere aetatis 
quarto decimo Steitzius, doctor theologiae, concionater Fran- 
cofurtanus, cui plurima debeo cuique aeternis beneficiorum 
et caritatis vinculis obstrictus sum. Scholam frequentavi 
urbis patriae Classenii et Fleckeisenii egregia opera graecis 
latinisque litteris florentissimam. Anno 1856 judicio ma- 
gistrorum probatus cum egressus essem e schola, ad majora 
studia capessenda profectus sum Heidelbergum , iude Got- 
tingam, postremum me contuli Berolinum. In his celeber- 
rimis academiis per quattuor annos doctoribus usus sum 
viris clarissimis et humanissimis, theologis Hundeshagio, 

Rothio, Schenkelio, Umbreitio, Ehrenfeuchtero, Dornero, 

Nitzschio; philologis Kaysero, Starckio, Curtio, Sauppio; 
quibus viris omnibus optime de me meritis gratiam habeo 
maximam. Sed praecipuo quodam amore ab initio philo- 
sophiam amplexabar ac plurimum temporis atque industriae 
in philosophorum libris pervolutandis collocavi. Nam audivi 
paucos, praeter Rothium, virum in ethicis sanctum ac sub- 
tilem, Ritterum, philosophiarum explicatorem elegantissimum, 

Lotzimn, in naturali philosophia doctissimum ac facile hujus 
memoriae principem, Trendelenburgium, in omni parte phi- 
losophiae veritatis indagatorem prudentissimum ; quos sum- 
mos viros honoris causa nomino. Postquam deinde anno 
1860 Berolini examen pro facultate docendi in scholis su- 
periorum ordinum et post Francofurti examina duo mune- 
ris ecclesiastici suscipiendi causa sustinui, ex eo fere 
tempore primum praeceptoris, tum etiam adjuncti munus 
atque officium in gymnasio regio Joachimico Berolinensi 
mihi delatum est, quo adhuc fungor. 

THESES. 



I. F avent Bernaysianae de catharsi Aristotelia sen- 
tentiae ea, quae de eodem argumento Kantius habet et 
in simili re Cartesius judicavit. Loci Kantiani hi sunt, 
anthropol. p. 171 ed. 1798: Quare fabulis tam tragoe- 
diis quam comoediis tantopere delectamur? Quia res 
quaedam in his tractantur difficultatum et angustiarum 
plenae, quae animos suspensos tenent et metu, spe, 
laetitia afficiunt; hae variae affectuum commotiones per- 
acta fabula animos eorum, qui spectarunt, gratissima 
quadam agitatione perfundunt. Ibid. p. 43 ait ludicris 
artibus animum nihil agentem non solum delectari, sed 
etiam varie motum quodammodo excoli; nam per vim 
affectus non posse edomari, sed his artibus suaviter esse 
mulcendos. — Cartesius haec scripsit ad Guisb. Voet. 
p. 25 ed. Elzev. 1672: ea est omnium hominum natura, 
ut non modo ad hilaritatem, sed maxime etiam ad quos- 
libet tristes animi affectus commoveri delectentur: hinc 



tragoediae non minus quam comoediae in theatris locum 
inveniunt; atque etiam in ecclesiasticis concionibus 
magnum est solatium turbae non malae, sed imperitae, 
quod possit aliquando pie commoveri, pie irasci, pie 
potentiores aspernari. 

94 



n. Si qua philosophice dicta sunt, quamquam uou 
nostra via ac ratione explicata fuerunt, velut Indoriun 
placita, non videntur ab enarranda historia philoso- 
phiarum sejungenda esse. 

in. Ubicunque Schleiermacher naturam religionis ex- 
plicat, optime is quidem naturam sensus interni exponit, 
sed deum non attingit, verum similitudine quadam re- 
ligionis et sensus interni deceptus aliunde assumit. 

rV. In ethicis Schleiermacheriana ratione nulla est 
praestabilior. 

V. Lex causarum vi est regulativa potius, ut ajunt, 
quam constitutiva. 

VI. Jus naturae in omnibus causis et publicis et 
privatis servandum videtur. 

Vn. Parum probabiliter Pestalozzius et Herbai*tu8 
dixerunt, ipsis mathematicis artibus animos institui 
atque excitari ad modum in omnibus rebus tenendum 
et decorum in vita omni servandum. 

